title: 2007/820/KE: Deċiżjoni tal-Kunsill tat- 8 ta’ Novembru 2007 dwar il-konklużjoni tal-Ftehim bejn il-Komunità Ewropea u l-Bożnja u Ħerzegovina dwar ir-re-ammissjoni ta’ persuni residenti mingħajr awtorizzazzjoni

text:
               19.12.2007

               MT

               Il-Ġurnal Uffiċjali ta’ l-Unjoni Ewropea

               L 334/65

         DEĊIŻJONI TAL-KUNSILL
   tat-8 ta’ Novembru 2007
   dwar il-konklużjoni tal-Ftehim bejn il-Komunità Ewropea u l-Bożnja u Ħerzegovina dwar ir-re-ammissjoni ta’ persuni residenti mingħajr awtorizzazzjoni
   (2007/820/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, b’mod partikolari l-punt 3(b) ta’ l-Artikolu 63, flimkien ma’ l-ewwel sentenza ta’ l-ewwel subparagrafu ta’ l-Artikolu 300 (2) u l-ewwel subparagrafu ta’ l-Artikolu 300 (3) tiegħu,
   Wara li kkunsidra l-proposta tal-Kummissjoni,
   Wara li kkunsidra l-opinjoni tal-Parlament Ewropew (1),
   BILLI:

               (1)

               Il-Kummissjoni nnegozjat f’isem il-Komunità Ewropea Ftehim mal-Bożnja u Ħerzegovina dwar ir-re-ammissjoni ta’ persuni residenti mingħajr awtorizzazzjoni.

               (2)

               Dan il-Ftehim ġie ffirmat, f’isem il-Komunità Ewropea, fit-18 ta’ Settembru 2007 suġġett għall-konklużjoni possibbli tiegħu f’data aktar tard, skond Deċiżjoni tal-Kunsill adottata fit-18 ta’ Settembru 2007.

               (3)

               Il-Ftehim għandu jiġi approvat.

               (4)

               Il-Ftehim jistabbilixxi Kumitat Konġunt dwar ir-Re-ammissjoni li jista’ jadotta r-regoli tal-proċedura tiegħu. Huwa xieraq li tiġi pprovduta proċedura simplifikata għall-istabbiliment tal-pożizzjoni Komunitarja f’dan il-każ.

               (5)

               Skond l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar Unjoni Ewropea u mat-Trattat li jistabbilixxi l-Komunità Ewropea, ir-Renju Unit innotifika x-xewqa tiegħu li jieħu sehem fl-adozzjoni u fl-applikazzjoni ta’ din id-Deċiżjoni.

               (6)

               Skond l-Artikolu 3 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar Unjoni Ewropea u mat-Trattat li jistabbilixxi l-Komunità Ewropea, l-Irlanda mhijiex ser tieħu sehem fl-adozzjoni u fl-adozzjoni ta’ din id-Deċiżjoni u għalhekk mhijiex marbuta minnha jew suġġetta għall-applikazzjoni tagħha.

               (7)

               Skond l-Artikoli 1 u 2 tal-Protokoll dwar il-pożizzjoni tad-Danimarka mehmuż mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka ma tieħux sehem fl-adozzjoni ta’ din id-Deċiżjoni u għalhekk mhijiex marbuta minnha jew suġġetta għall-applikazzjoni tagħha,

         IDDEĊIEDA KIF ĠEJ:
   Artikolu 1
   Il-Ftehim bejn il-Komunità Ewropea u l-Bożnja u Ħerzegovina dwar ir-re-ammissjoni ta’ persuni residenti mingħajr awtorizzazzjoni huwa b’dan approvat f’isem il-Komunità.
   It-test tal-ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill għandu jagħti n-notifika provduta fl-Artikolu 22 tal-Ftehim (2).
   Artikolu 3
   Il-Kummissjoni għandha tirrappreżenta lill-Komunità fil-Kumitat Konġunt dwar ir-Re-ammissjoni stabbilit mill-Artikolu 18 tal-Ftehim.
   Artikolu 4
   Il-pożizzjoni tal-Komunità fi ħdan il-Kumitat Konġunt dwar ir-Re-ammissjoni rigward l-adozzjoni tar-regoli tal-proċedura tiegħu kif meħtieġ skond l-Artikolu 18 (5) tal-Ftehim għandha tittieħed mill-Kummissjoni wara konsultazzjoni ma’ kumitat speċjali maħtur mill-Kunsill.
   Artikolu 5
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmul fi Brussell, 8 ta’ Novembru 2007.

            Għall-Kunsill

            Il-President

         R. PEREIRA

      (1)  Opinjoni mogħtija fl-24 ta’ Ottubru 2007 (Għadha mhijiex ippubblikata fil-Ġurnal Uffiċjali).

      (2)  Id-data tad-dħul fis-seħħ tal-Ftehim se tiġi ppubblikata fil-Ġurnal Uffiċjali ta’ l-Unjoni Ewropea mis-Segretarjat Ġenerali tal-Kunsill.
   FTEHIM
   bejn il-Komunità Ewropea u l-Bożnja u Ħerzegovina dwar l-ammissjoni mill-ġdid ta’ persuni li jirrisjedu mingħajr awtorizzazzjoni
   IL-PARTIJIET KUNTRAENTI L-GĦOLJIN,
   IL-KOMUNITÀ EWROPEA minn hawn ‘il quddiem imsejħa “il-Komunità”,
   u
   IL-BOŻNJA U ĦERZEGOVINA,
   DETERMINATI li jsaħħu l-kooperazzjoni tagħhom sabiex jiġġieldu kontra l-immigrazzjoni illegali b’mod aktar effettiv,
   FILWAQT LI JIXTIEQU jistabbilixxu, permezz ta’ dan il-Ftehim u fuq il-bażi tar-reċiproċità, proċeduri mgħaġġla u effettivi għall-identifikazzjoni u d-dħul lura sikur u ordinat ta’ persuni li ma jilħqux, jew li m’għadhomx jilħqu, il-kondizzjonijiet ta’ dħul, preżenza jew residenza fit-territorji tal-Bożnja u Herzegovina jew wieħed mill-Istati Membri ta’ l-Unjoni Ewropea, u biex jiffaċilitaw it-tranżitu ta’ dawn il-persuni bi spirtu ta’ kooperazzjoni;
   FILWAQT LI JENFASIZZAW li dan il-Ftehim għandu jkun mingħajr preġudizzju għad-drittijiet, l-obbligi u r-responsabbiltajiet tal-Komunità, l-Istati Membri ta’ l-Unjoni Ewropea u l-Bożnja u Herzegovina li jirriżultaw mil-Liġi Internazzjonali u, b’mod partikolari, mill-Konvenzjoni Ewropea ta’ l-4 ta’ Novembru 1950 għall-Protezzjoni tad-Drittijiet Umani u l-Libertajiet Fundamentali u l-Konvenzjoni tat-28 ta’ Lulju 1951 dwar l-Istatus tar-Refuġjati;
   FILWAQT LI JIKKUNSIDRAW li d-dispożizzjonijiet ta’ dan il-Ftehim, li jaqa’ fl-ambitu tat-Titolu IV tat-Trattat li jistabbilixxi l-Komunità Ewropea, ma jgħoddux għad-Danimarka skond il-Protokoll dwar il-pożizzjoni tad-Danimarka mehmuż mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea,
   FTIEHMU KIF ĠEJ:
   Artikolu 1
   Definizzjonijiet
   Għall-għanijiet ta’ dan il-Ftehim:

               (a)

               “Partijiet Kuntraenti” tfisser il-Bożnja u Ħerzegovina u l-Komunità;

               (b)

               “Persuna ta’ nazzjonalità tal-Bożnja u Ħerzegovina” tfisser kwalunkwe persuna li għandha nazzjonalità tal-Bożnja u Ħerzegovina, skond il-leġiżlazzjoni tagħha;

               (ċ)

               “Persuna ta’ nazzjonalità ta’ Stat Membru” tfisser kwalunkwe persuna li għandha nazzjonalità kif definit għal skopijiet Komunitarji, ta’ Stat Membru;

               (d)

               “Stat Membru” għandha tfisser kwalunkwe Stat Membru ta’ l-Unjoni Ewropea, ħlief ir-Renju tad-Danimarka;

               (e)

               “Persuna ta’ nazzjonalità ta’ pajjiż terz” tfisser kwalunkwe persuna li għandha nazzjonalità li mhijiex tal-Bożnja u Ħerzegovina jew ta’ wieħed mill-Istati Membri;

               (f)

               “Persuna mingħajr stat” tfisser kwalunkwe persuna li m’għandhiex nazzjonalità;

               (g)

               “Awtorizzazzjoni ta’ residenza” għandha tfisser permess uffiċjali ta’ kwalunkwe tip maħruġ mill-Bożnja u Ħerzegovina jew minn wieħed mill-Istati Membri li jintitola lill-persuna li toqgħod fit-territorju tagħha jew tiegħu. Dan ma jinkludix permessi temporanji biex il-persuna tibqa’ fit-territorju ta’ l-istati msemmija in konnessjoni ma’ l-ipproċessar ta’ applikazzjoni ta’ ażil jew applikazzjoni għall-awtorizzazzjoni ta’ residenza;

               (h)

               “Viża” għandha tfisser awtorizzazzjoni maħruġa jew deċiżjoni meħuda mill-Bożnja u Ħerzegovina jew minn xi wieħed mill-Istati Membri, li hija meħtieġa biex persuna tidħol, jew tgħaddi mit-territorju tagħha jew tiegħu. Dan m’għandux jinkludi l-kategorija speċifika tal-viża ta’ tranżitu fl-ajruport;

               (i)

               “Stat li għamel it-talba” għandu jfisser l-Istat (il-Bożnja u Ħerzegovina jew wieħed mill-Istati Membri) li ssottometta applikazzjoni ta’ ilqugħ mill-ġdid skond l-Artikolu 7 jew applikazzjoni ta’ tranżitu skond l-Artikolu 14 ta’ dan il-Ftehim;

               (j)

               “Stat li lilu saret it-talba” għandu jfisser l-Istat (il-Bożnja u Ħerzegovina jew wieħed mill-Istati Membri) li lilu hija indirizzata applikazzjoni ta’ lqugħ mill-ġdid skond l-Artikolu 7 jew applikazzjoni għal tranżitu skond l-Artikolu 14 ta’ dan il-Ftehim;

               (k)

               “L-Awtorità Kompetenti” għandha tfisser kull awtorità nazzjonali tal-Bożnja u Ħerzegovina jew wieħed mill-Istati Membri li għandha l-inkarigu li timplimenta dan il-Ftehim skond l-Artikolu 19 (1) (a) tiegħu;

               (l)

               “Tranżitu” għandu jfisser il-passaġġ ta’ ċittadin ta’ pajjiż terz jew persuna mingħajr stat mit-territorju tal-pajjiż li saritlu t-talba waqt il-vjaġġ mill-Istat li għamel it-talba sal-pajjiż tad-destinazzjoni.

         TAQSIMA I
   OBBLIGI TA’ LQUGĦ MILL-ĠDID MINN BOŻNJA U ĦERZEGOVINA
   Artikolu 2
   Lqugħ mill-ġdid tal-persuni ta’ nazzjonalità tal-Bożnja u Ħerzegovina
   1.   Il-Bożnja u Ħerzegovina għandha tħalli jidħlu mill-ġdid, wara applikazzjoni minn Stat Membru u mingħajr formalitajiet ulterjuri minbarra dawk provduti f’dan l-Ftehim, lill-persuni kollha li ma jissoddisfawx, jew li m’għadhomx jissodisfaw, il-kondizzjonijiet tad-dħul, preżenza jew residenza fit-territorju ta’ l-Istat Membru li jagħmel it-talba sakemm huwa stabbilit jew jista’ jiġi assunt b’mod validu fuq bażi ta’ provi prima facie li jkunu ġew provduti, li għandhom nazzjonalità tal-Bożnja u Ħerzegovina.
   2.   Il-Bożnja u Ħerzegovina għandha wkoll tħalli jidħlu mill-ġdid:

               —

               ulied minorenni mhux miżżewġa tal-persuni msemmija fil-paragrafu 1, irrispettivament mill-post tat-twelid jew ta’ nazzjonalità tagħhom, kemm-il darba m’għandhomx dritt indipendenti ta’ residenza fl-Istat Membru li jkun għamel it-talba;

               —

               konjuġi, li għandhom nazzjonalità oħra, tal-persuni msemmija fil-paragrafu 1, kemm-il darba għandhom id-dritt li jidħlu u joqogħdu fit-territorju tal-Bożnja u Ħerzegovina, kemm-il darba m’għandhomx dritt indipendenti ta’ residenza fl-Istat Membru li jkun għamel it-talba.

         3.   Il-Bożnja u Ħerzegovina għandha wkoll tħalli jidħlu mill-ġdid lil persuni li ġew imċaħħda minn jew irrinunzjaw in-nazzjonalità tal-Bożnja u Ħerzegovina minn meta daħlu fit-territorju ta’ Stat Membru, kemm-il darba dawn il-persuni ma ġewx għall-inqas imwiegħda n-naturalizzazzjoni minn xi wieħed mill-Istati Membri.
   4.   Wara li l-Bożnja u Ħerzegovina tkun tat risposta pożittiva għall-applikazzjoni ta’ lqugħ mill-ġdid, il-Missjoni Diplomatika jew l-Uffiċċju Konsulari kompetenti tal- Bożnja u Ħerzegovina għandha/u minnufih u mhux aktar tard minn tlitt ijiem ta’ xogħol, t/joħroġ id-dokument ta’ l-ivjaġġar meħtieġ biex il-persuna li se titħalla tidħol mill-ġdid tmur lura, b’validità ta’ 20 jum. Jekk għal raġunijiet legali jew fattwali, il-persuna kkonċernata ma tistax tiġi trasferita waqt il-perjodu ta’ validità tad-dokument ta’ l-ivjaġġar li nħareġ inizjalment, il-Missjoni Diplomatika jew l-Uffiċċju Konsulari kompetenti tal-Bożnja u Ħerzegovina għandha/u, fi żmien 14-il jum tal-kalendarju, t/joħroġ dokument ta’ l-ivjaġġar ġdid bl-istess perjodu ta’ validità. Jekk fi żmien 14-il jum tal-kalendarju l-Bożnja u Ħerzegovina ma tkunx ħarġet id-dokument ta’ l-ivjaġġar ġdid, hija titqies li tkun aċċettat l-użu tad-dokument ta’ l-ivjaġġar standard ġdid ta’ l-UE għall-iskopijiet ta’ tkeċċija (1).
   5.   Fil-każ li l-persuna li se tkun titħalla tidħol mill-ġdid ghandha nazzjonalità ta’ stat terz minbarra n-nazzjonalità tal-Bożnja u Ħerzegovina, l-Istat Membru li jagħmel it-talba għandu jqis ir-rieda tal-persuna li se tkun titħalla tidħol mill-ġdid fl-istat fejn hija tippreferi.
   Artikolu 3
   Lqugħ mill-ġdid ta’ persuni minn pajjiżi terzi u persuni mingħajr stat
   1.   Il-Bożnja u Ħerzegovina għandha tħalli jidħlu mill-ġdid, wara applikazzjoni minn Stat Membru u mingħajr ebda formalità oħra ħlief dawk provduti f’dan il-Ftehim, lill-persuni kollha ta’ nazzjonalità ta’ pajjiż terz jew persuni mingħajr stat li ma jissodisfawx, jew m’għadhomx jissodisfaw il-kondizzjonijiet fis-seħħ dwar id-dħul, il-preżenza jew ir-residenza fit-territorju ta’ l-Istat Membru li jagħmel it-talba kemm-il darba ma jiġix ippruvat, jew jista’ jiġi assunt b’mod validu fuq il-bażi ta’ provi prima facie provduti, li dawn il-persuni

               (a)

               għandhom fil-pussess tagħhom, jew fil-ħin tad-dħul kellhom fil-pussess tagħhom, viża jew awtorizzazzjoni ta’ residenza valida maħruġa mill-Bożnja u Ħerzegovina; jew

               (b)

               daħlu illegalment u direttament fit-territorju ta’ l-Istati Membri wara li jkunu qagħdu fi, jew għamlu tranżitu mit-territorju tal-Bożnja u Ħerzegovina.

         2.   L-obbligu ta’ l-ilqugħ mill-ġdid ipprovdut fil-paragrafu 1 m’għandux jgħodd jekk

               (a)

               il-persuna ta’ nazzjonalità ta’ pajjiż terz jew persuna mingħajr stat kienet biss fi tranżitu bl-ajru minn Ajruport Internazzjonali tal-Bożnja u Ħerzegovina; jew

               (b)

               l-Istat Membru li għamel it-talba ħareġ lill-persuna ta’ nazzjonalità ta’ pajjiż terz jew persuna mingħajr stat viża jew awtorizzazzjoni ta’ residenza sakemm

                           —

                           dik il-persuna m’għandhiex fil-pussess tagħha viża jew awtorizzazzjoni ta’ residenza, maħruġa mill-Bożnja u Ħerzegovina, li għandha perjodu ta’ validità itwal; jew

                           —

                           il-viża jew awtorizzazzjoni ta’ residenza maħruġa mill-Istat Membru li għamel it-talba nkisbet bl-użu ta’ dokumenti foloz jew iffalsifikati, jew billi saru dikjarazzjonijiet foloz; jew

                           —

                           dik il-persuna tonqos milli tosserva xi kondizzjoni annessa mal-viża.

         3.   Il-Bożnja u Ħerzegovina għandha wkoll tħalli jidħlu mill-ġdid, wara applikazzjoni minn Stat Membru, lil persuni li qabel kellhom nazzjonalità ta’ dik li qabel kienet ir-Repubblika Soċjalista Federali tal-Jugoslavja li ma kisbu ebda nazzjonalità oħra u li l-post tat-twelid tagħhom, u l-post ta’ residenza permanenti tagħhom fis-6 ta’ April 1992, kienu fit-territorju tal-Bożnja u Ħerzegovina.
   4.   Wara li l-Bożnja u Ħerzegovina tagħti tweġiba pożittiva għall-applikazzjoni għall-ilqugħ mill-ġdid, l-Istat Membru li Jkun Għamel it-Talba joħroġ lill-persuna li l-ilqugħ mill-ġdid tagħha jkun ġie aċċettat, id-dokument ta’ l-ivjaġġar standard ta’ l-UE għall-iskopijiet ta’ tkeċċija (1).
   TAQSIMA II
   OBBIGI TAL-KOMUNITÀ DWAR L-ILQUGĦ MILL-ĠDID
   Artikolu 4
   Lqugħ mill-ġdid ta’ ċittadini ta’ l-Istati Membri
   1.   Stat Membru għandu jħalli jidħlu mill-ġdid, wara applikazzjoni mill-Bożnja u Ħerzegovina u mingħajr formalitajiet ulterjuri ħlief dawk provduti f’dan l-Ftehim, lill-persuni kollha li ma jissodisfawx jew m’għadhomx jissodisfaw il-kondizzjonijiet tad-dħul, preżenza jew residenza fit-territorju tal-Bożnja u Ħerzegovina li jagħmel it-talba sakemm huwa stabbilit jew jista’ jiġi assunt b’mod validu fuq bażi ta’ provi prima facie li jkunu ġew provduti, li għandhom in-nazzjonalità ta’ dak l-Istat Membru.
   2.   Stat Membru għandu wkoll iħalli jidħlu mill-ġdid:

               —

               ulied minorenni mhux miżżewġa tal-persuni msemmija fil-paragrafu 1, irrispettivament mill-post tat-twelid jew ta’ nazzjonalità tagħhom, kemm-il darba m’għandhomx dritt indipendenti ta’ residenza fil-Bożnja u Ħerzegovina;

               —

               konjuġi, li għandhom nazzjonalità oħra, tal-persuni msemmija fil-paragrafu 1, kemm-il darba għandhom id-dritt li jidħlu u joqogħdu fit-territorju tal-Bożnja u Ħerzegovina, kemm-il darba m’għandhomx dritt indipendenti ta’ residenza fil-Bożnja u Ħerzegovina;

         3.   Stat Membru għandu wkoll iħalli jidħlu mill-ġdid lil persuni li rrinunzjaw in-nazzjonalità ta’ Stat Membru minn meta daħlu fit-territorju tal-Bożnja u Ħerzegovina, kemm-il darba dawn il-persuni ma ġewx għall-inqas imwiegħda n-naturalizzazzjoni mill-Bożnja u Ħerzegovina.
   4.   Wara li l-Istat Membru li lilu saret it-talba ta’ tweġiba pożittiva għall-applikazzjoni għall-ilqugħ mill-ġdid, il-Missjoni Diplomatika jew l-Uffiċċju Konsulari kompetenti ta’ dak l-Istat Membru għandha/u minnufih u mhux aktar tard minn tlitt ijiem ta’ xogħol, t/joħroġ id-dokument ta’ l-ivjaġġar meħtieġ biex il-persuna li se titħalla tidħol mill-ġdid tmur lura, b’validità ta’ mhux inqas minn 3 xhur. Jekk għal raġunijiet legali jew fattwali, il-persuna kkonċernata ma tistax tiġi trasferita waqt il-perjodu ta’ validità tad-dokument ta’ l-ivjaġġar li nħareġ inizjalment, il-Missjoni Diplomatika jew l-Uffiċċju Konsulari kompetenti ta’ dak l-Istat Membru għandha/u, fi żmien 14-il jum tal-kalendarju, t/joħroġ dokument ta’ l-ivjaġġar ġdid bl-istess perjodu ta’ validità.
   5.   Fil-każ li l-persuna li se tkun titħalla tidħol mill-ġdid ghandha nazzjonalità ta’ stat terz minbarra dik ta’ l-Istat Membru li lilu tkun saret it-talba, il-Bożnja u Ħerzegovina għandha tqis ir-rieda tal-persuna li se tkun titħalla tidħol mill-ġdid fl-istat fejn hija tippreferi.
   Artikolu 5
   Lqugħ mill-ġdid ta’ persuni ta’ nazzjonalità ta’ pajjiżi tezi u persuni mingħajr stat
   1.   Stat Membru għandu jħalli jidħlu mill-ġdid, wara applikazzjoni mill-Bożnja u Ħerzegovina u mingħajr formalitajiet ulterjuri minbarra dawk provduti f’dan l-Ftehim, lill-persuni kollha ta’ nazzjonalità ta’ pajjiż terz jew persuni mingħajr stat li ma jissodisfawx jew m’għadhomx jissodisfaw il-kondizzjonijiet tad-dħul, il-preżenza jew ir-residenza fit-territorju tal-Bożnja u Ħerzegovina kemm-il darba huwa stabbilit jew jista’ jiġi assunt b’mod validu fuq bażi ta’ provi prima facie li jkunu ġew provduti, li dawn il-persuni

               (a)

               għandhom, jew fil-ħin tad-dħul kellhom, viża jew awtorizzazzjoni ta’ residenza valida maħruġa mill-Istat Membru li lilu saret it-talba; jew

               (b)

               daħlu illegalment u direttament fit-territorju tal-Bożnja u Ħerzegovinawara li jkunu qagħdu fi, jew għamlu tranżitu mit-territorju ta’ l-Istat Membru li lilu saret it-talba.

         2.   L-obbligu ta’ l-ilqugħ mill-ġdid ipprovdut fil-paragrafu 1 m’għandux jgħodd jekk

               (a)

               il-persuna ta’ nazzjonalità ta’ pajjiż terz jew persuna mingħajr stat kienu biss fi tranżitu bl-ajru minn Ajruport Internazzjonali ta’ l-Istat Membru li lilu saret it-talba; jew

               (b)

               Il-Bożnja u Ħerzegovina ħarġet lill-persuna ta’ nazzjonalità ta’ pajjiż terz jew persuna mingħajr stat viża jew awtorizzazzjoni ta’ residenza qabel jew wara d-dħul fit-territorju tagħha, kemm-il darba

                           —

                           dik il-persuna m’għandhiex fil-pussess tagħha viża jew awtorizzazzjoni ta’ residenza, maħruġa mill-Istat Membru li lilu saret it-talba, li għandha perjodu itwal ta’ validità itwal; jew

                           —

                           il-viża jew awtorizzazzjoni ta’ residenza maħruġa mill-Bożnja u Ħerzegovina nkisbet bl-użu ta’ dokumenti foloz jew iffalsifikati, jew billi saru dikjarazzjonijiet foloz, jew

                           —

                           dik il-persuna tonqos milli tosserva xi kondizzjoni annessa mal-viża.

         3.   L-obbligu ta’ l-ilqugħ mill-ġdid fil-paragrafu 1 huwa għall-Istat Membru li ħareġ viża jew awtorizzazzjoni ta’ residenza. Jekk żewġ Stati Membri jew aktar ikunu ħarġu viża jew awtorizzazzjoni ta’ residenza, l-obbligu ta’ l-ilqugħ mill-ġdid fil-paragrafu 1 jaqa’ fuq l-Istat Membru li ħareġ id-dokument b’perjodu ta’ validità itwal jew, jekk wieħed jew bosta jkunu diġà skadew, id-dokument li għadu validu. Jekk id-dokumenti kollha jkunu skadew, l-obbligu ta’ l-ilqugħ mill-ġdid fil-paragrafu 1 jaqa’ fuq l-Istat Membru li ħareġ id-dokument bid-data ta’ l-iskadenza l-aktar riċenti. Jekk ma jistgħux jiġu ppreżentati dawk id-dokumenti, l-obbligu ta’ l-ilqugħ mill-ġdid fil-paragrafu 1 jaqa’ fuq l-Istat Membru ta’ l-aħħar ħruġ.
   4.   Wara li l-Istat Membru jkun ta tweġiba pożittiva għall-applikazzjoni għall-ilqugħ mill-ġdid, il-Bożnja u Ħerzegovina toħroġ lill-persuna li l-ilqugħ mill-ġdid tagħha jkun ġie aċċettat, id-dokument ta’ l-ivjaġġar meħtieġ biex din tmur lura.
   TAQSIMA III
   PROĊEDURA TA’ LQUGĦ MILL-ĠDID
   Artikolu 6
   Prinċipji
   1.   Suġġett għall-paragrafu 2, kwalunkwe trasferiment ta’ persuna li għandha titħalla tidħol mill-ġdid fuq il-bażi ta’ wieħed mill-obbligi li jinsabu fl-Artikoli 2 sa 5 għandha teħtieġ is-sottomissjoni ta’ applikazzjoni ta’ lqugħ mill-ġdid lill-awtorità kompetenti ta’ l-Istat li lilu saret it-talba.
   2.   M’għandha tkun meħtieġa ebda applikazzjoni ta’ lqugħ mill-ġdid fejn il-persuna li għandha titħalla tidħol mill-ġdid għandha fil-pussess tagħha dokument ta’ l-ivjaġġar u karta ta’ l-identità validi u, fejn jgħodd, viża jew awtorizzazzjoni ta’ residenza validi ta’ l-Istat li lilu tkun saret it-talba.
   Artikolu 7
   Applikazzjoni ta’ lqugħ mill-ġdid
   1.   Sa fejn possibbli, kull applikazzjoni ta’ lqugħ mill-ġdid għandu jkun fiha din l-informazzjoni li ġejja:

               (a)

               id-dettalji tal-persuna li għandha tiġi ammessa mill-ġdid (eż., ismijet, kunjomijiet, data tat-twelid u — fejn possibbli — post tat-twelid u l-aħħar post ta’ residenza u d-dettalji tal-ġenituri tagħha) u, fejn xieraq, id-dettalji ta’ l-ulied minorenni mhux miżżewġa u/jew tal-konjuġi;

               (b)

               indikazzjoni tal-mezzi li bihom l-evidenza jew l-evidenza prima facie tan-nazzjonalità, tat-tranżitu, il-kondizzjonijiet għall-ilqugħ mill-ġdid ta’ persuni ta’ nazzjonalità ta’ pajjiżi terzi u persuni mingħajr stat u d-dħul u r-residenza illegali se tiġi provduta;

               (ċ)

               ritratt tal-persuna li għandha titħalla tidħol mill-ġdid.

         2.   Sa fejn hu possibbli, l-applikazzjoni għall-ilqugħ mill-ġdid għandu jkollha wkoll l-informazzjoni li ġejja:

               (a)

               dikjarazzjoni li tindika li l-persuna li għandha tkun trasferita jista’ jkollha bżonn għajnuna jew kura, sakemm il-persuna kkonċernata tkun tat il-kunsens espliċitu tagħha għal din l-istqarrija;

               (b)

               kull miżura oħra ta’ protezzjoni jew sigurtà, jew informazzjoni dwar is-saħħa tal-persuna, li tista’ tkun meħtieġa fil-każ individwali ta’ trasferiment.

         3.   Formola komuni li għandha tintuża fl-applikazzjonijiet ta’ lqugħ mill-ġdid hija mehmuża bħala l-Anness 6 ta’ dan il-Ftehim.
   Artikolu 8
   Mezzi ta’ prova dwar in-nazzjonalità
   1.   Il-prova dwar in-nazzjonalità skond l-Artikolu 2 (1) u l-Artikolu 4 (1) tista’ b’mod partikolari tiġi pprovduta permezz tad-dokumenti elenkati fl-Anness 1 ta’ dan il-Ftehim, anki meta l-perjodu ta’ validità tagħhom ikun skada. Jekk dokumenti bħal dawn ikunu ppreżentati, l-Istati Membri u l-Bożnja u Ħerzegovina għandhom jirrikonoxxu reċiprokament in-nazzjonalità mingħajr ebda ħtieġa ta’ verifika ulterjuri. Il-prova ta’ nazzjonalità ma tistax tiġi pprovduta permezz ta’ dokumenti foloz.
   2.   Il-prova prima facie dwar in-nazzjonalità skond l-Artikolu 2 (1) u l-Artikolu 4 (1) tista’ b’mod partikolari tiġi pprovduta permezz tad-dokumenti elenkati fl-Anness 2 ta’ dan il-Ftehim, anki meta l-perjodu ta’ validità tagħhom ikun skada. Jekk dokumenti bħal dawn ikunu ppreżentati, l-Istati Membri u l-Bożnja u Ħerzegovina għandhom iqisu li n-nazzjonalità ġiet stabbilita, kemm-il darba ma jkunux jistgħu jippruvaw mod ieħor. Il-prova prima facie dwar in-nazzjonalità ma tistax tiġi pprovduta permezz ta’ dokumenti foloz.
   3.   Jekk l-ebda wieħed mid-dokumenti elenkati fl-Annessi 1 jew 2 ma jkun jista’ jiġi ppreżentat, ir-rappreżentanzi diplomatiċi u konsulari ta’ l-Istat li lilu saret it-talba għandhom fuq talba, jagħmlu l-arranġamenti biex tintervista lill-persuna li se titħalla tidħol mill-ġdid mingħajr dewmien żejjed, u mhux aktar tard minn tlitt ijiem ta’ xogħol mid-data tat-talba, sabiex tiġi stabbilita n-nazzjonalità tagħha.
   Artikolu 9
   Mezzi ta’ prova dwar persuni ta’ nazzjonalità ta’ pajjiżi terzi u persuni mingħajr stat
   1.   Il-prova dwar il-kondizzjonijiet ta’ l-ilqugħ mill-ġdid ta’ persuni ta’ nazzjonalità ta’ pajjiżi terzi u persuni mingħajr stat skond l-Artikolu 3 (1) u l-Artikolu 5 (1) għandha tingħata b’mod partikolari permezz ta’ l-evidenza elenkata fl-Anness 3 ta’ dan il-Ftehim; ma tistax tiġi pprovduta permezz ta’ dokumenti foloz. Tali prova għandha tiġi rikonoxxuta reċiprokament mill-Istati Membri u mill-Bożnja u Ħerzegovina mingħajr ħtieġa ta’ ebda investigazzjoni ulterjuri.
   2.   Il-prova prima facie dwar il-kondizzjonijiet ta’ l-ilqugħ mill-ġdid ta’ persuni ta’ nazzjonalità ta’ pajjiżi terzi u persuni mingħajr stat skond l-Artikolu 3 (1) u l-Artikolu 5 (1) għandha tingħata b’mod partikolari permezz ta’ l-evidenza elenkata fl-Anness 4 ta’ dan il-Ftehim; ma tistax tiġi pprovduta permezz ta’ dokumenti foloz. Fejn hija ppreżentata din l-evidenza prima facie, l-Istati Membri u l-Bożnja u Ħerzegovina għandhom iqisu li l-kondizzjonijiet ġew stabbiliti, kemm-il darba ma jkunux jistgħu jipprovaw mod ieħor.
   3.   L-illegalità tad-dħul, preżenza jew residenza għandha tkun stabbilita permezz ta’ dokumenti tal-vjaġġ tal-persuna kkonċernata li fihom hija nieqsa l-viża neċessarja jew l-awtorizzazzjoni ta’ residenza għat-territorju ta’ l-Istat li għamel it-talba. Stqarrija mill-Istat li għamel it-talba li l-persuna kkonċernata nstabet li ma kellhiex id-dokumenti tal-vjaġġ, il-viża jew l-awtorizzazzjoni ta’ residenza neċessarji għandha wkoll tkun evidenza prima facie tad-dħul, tal-preżenza jew tar-residenza illegali.
   4.   Il-prova dwar il-kondizzjonijiet ta’ l-ilqugħ mill-ġdid ta’ persuni li qabel kellhom nazzjonalità ta’ dik li qabel kienet ir-Repubblika Soċjalista Federali tal-Jugoslavja stabbiliti fl-Artikolu 3 (3) għandha tingħata b’mod partikolari permezz ta’ l-evidenza elenkata fl-Anness 5a ta’ dan il-Ftehim; ma tistax tiġi pprovduta permezz ta’ dokumenti foloz. Il-Bożnja u Ħerzegovina għandha tirrikonoxxi reċiprokament tali prova mingħajr ma titlob investigazzjoni ulterjuri.
   5.   Il-prova prima facie dwar il-kondizzjonijiet ta’ l-ilqugħ mill-ġdid ta’ persuni li qabel kellhom nazzjonalità ta’ dik li qabel kienet ir-Repubblika Soċjalista Federali tal-Jugoslavja stabbiliti fl-Artikolu 3 (3) għandha tingħata b’mod partikolari permezz ta’ l-evidenza elenkata fl-Anness 5b ta’ dan il-Ftehim; ma tistax tiġi pprovduta permezz ta’ dokumenti foloz. Fejn hija ppreżentata din l-evidenza prima facie, il-Bożnja u Ħerzegovina għandha tqis li l-kondizzjonijiet ġew stabbiliti, kemm-il darba ma tkunx tista’ tipprova mod ieħor.
   6.   Jekk l-ebda wieħed mid-dokumenti elenkati fl-Anness 5a u fl-Anness 5b ma jkun jista’ jiġi ppreżentat, ir-rappreżentanzi diplomatiċi u konsulari kompetenti tal-Bożnja u Ħerzegovina għandhom, fuq talba, jagħmlu l-arranġamenti biex jintervistaw lill-persuna li se titħalla tidħol mill-ġdid mingħajr dewmien, u mhux aktar tard minn tlitt ijiem ta’ xogħol mid-data tat-talba, sabiex tiġi stabbilita n-nazzjonalità tagħha.
   Artikolu 10
   Termini
   1.   L-applikazzjoni għall-ilqugħ mill-ġdid għandha tkun sottomessa lill-awtorità kompetenti ta’ l-Istat li lilu saret it-talba mhux aktar tard minn sena wara li l-awtorità kompetenti ta’ l-Istat li għamel it-talba tkun saret taf li persuna ta’ nazzjonalità ta’ pajjiż terz jew persuna mingħajr stat ma tilħaqx, jew m’għadhiex tilħaq, il-kondizzjonijiet fis-seħħ għad-dħul, il-preżenza jew ir-residenza. Fejn hemm ostakoli legali jew fattwali għas-sottomissjoni ta’ l-applikazzjoni fil-ħin, it-terminu għandu, fuq talba ta’ l-Istat li għamel it-talba, jiġi estiż iżda biss sakemm jieqfu jeżistu l-ostakoli.
   2.   Għandha tingħata tweġiba bil-miktub għall-applikazzjoni ta’ lqugħ mill-ġdid fi żmien għaxart ijiem tal-kalendarju fil-każijiet kollha. Dan it-terminu jibda jgħodd mid-data meta hija rċevuta t-talba għall-ilqugħ mill-ġdid. Jekk mhemm ebda risposta f’dan it-terminu, jitqies li sar qbil dwar it-trasferiment.
   3.   Fejn hemm ostakoli legali jew fattwali biex issir risposta għall-applikazzjoni fi żmien għaxart ijiem tal-kalendarju, dan it-terminu jista’, fuq talba motivata kif xieraq, jiġi estiż sa mhux aktar minn sitt ijiem tal-kalendarju. Jekk ma jkun hemm ebda risposta fit-terminu estiż, it-trasferiment jitqies li ġie milqugħ.
   4.   Għandhom jingħataw raġunijiet għaċ-ċaħda ta’ talba għall-ilqugħ mill-ġdid.
   5.   Wara li jkun ingħata l-qbil jew, fejn xieraq, wara li jiskadi t-terminu stabbilit fil-paragrafu 2, il-persuna kkonċernata għanda tiġi ttrasferita fi żmien tliet xhur. Fuq talba ta’ l-Istat li għamel it-talba, dan it-terminu jista’ jiġi estiż biż-żmien li hemm bżonn biex jiġu ttrattati l-ostakoli legali jew prattiċi.
   Artikolu 11
   Modalitajiet tat-trasferiment u l-mezzi tat-trasport
   1.   Qabel ma persuna tintbagħat lura, l-awtoritajiet kompetenti tal-Bożnja u Ħerzegovina u ta’ l-Istat Membru kkonċernat għandhom jagħmlu l-arranġamenti bil-miktub minn qabel dwar id-data tat-trasferiment, il-punt tad-dħul, il-possibbiltà ta’ skorta, u informazzjoni oħra rilevanti għat-trasferiment.
   2.   It-trasport jista’ jsir bl-ajru, bil-baħar jew bl-art. Ir-ritorn bl-ajru m’għandux ikun limitat għall-użu tat-trasportaturi bl-ajru nazzjonali tal-Bożnja u Ħerzegovina jew l-Istati Membri u jista’ jsir bl-użu ta’ titjiriet skedati jew b’titjiriet ta’ ajruplani mikrija. Fil-każ ta’ ritorn bl-iskorta, dawn l-iskorti m’għandhomx ikunu limitati għal persuni awtorizzati ta’ l-Istat li għamel it-talba, kemm-il darba huma persuni awtorizzati mill-Bożnja u Ħerzegovina jew minn kwalunkwe Stat Membru.
   Artikolu 12
   Lqugħ mill-ġdid bi żball
   L-Istat li għamel it-talba għandu jieħu lura lil kwalunkwe persuna li tħalliet tidħol mill-ġdid mill-Istat li lilu tkun saret it-talba, jekk jiġi stabbilit, fi żmien tliet xhur wara t-trasferiment tal-persuna kkonċernata, li r-rekwiżiti stabbiliti fl-Artikoli 2 sa 5 ta’ dan il-Ftehim ma ntlaħqux.
   F’dawn il-każijiet id-dispożizzjonijiet proċedurali ta’ dan il-Ftehim għandhom jgħoddu mutatis mutandis u l-Istat li lilu tkun saret it-talba għandu wkoll jikkomunika l-informazzjoni kollha disponibbli dwar l-identità u n-nazzjonalità attwali tal-persuna li tkun se tittieħed lura.
   TAQSIMA IV
   OPERAZZJONIJIET TA’ TRANŻITU
   Artikolu 13
   Prinċipji
   1.   L-Istati Membri u l-Bożnja u Ħerzegovina għandhom jillimitaw it-tranżitu ta’ persuni ta’ nazzjonalità ta’ pajjiżi terzi jew persuni mingħajr stat għall-każijiet fejn dawn il-persuni ma jistgħux jintbagħtu lura direttament lejn l-Istat ta’ destinazzjoni.
   2.   Il-Bożnja u Ħerzegovina għandha tippermetti t-tranżitu ta’ persuni ta’ nazzjonalità ta’ pajjiżi terzi jew persuni mingħajr stat jekk Stat Membru jitlob dan, u Stat Membru għandu jawtorizza t-tranżitu ta’ persuni ta’ nazzjonalità ta’ pajjiżi terzi jew persuni mingħajr stat jekk il-Bożnja u Ħerzegovina titlob dan, jekk ikunu assigurati l-vjaġġ lejn id-destinazzjoni li jgħaddi minn Stati ta’ tranżitu oħrajn possibbli u l-ilqugħ mill-ġdid mill-Istat ta’ destinazzjoni.
   3.   It-tranżitu jista’ jiġi rrifjutat mill-Bożnja u Ħerzegovina jew minn Stat Membru

               (a)

               jekk il-persuna ta’ nazzjonalità ta’ pajjiż terz jew persuna mingħajr stat hija f’riskju li tkun suġġetta għat-tortura jew trattament jew kastig inuman jew degradanti jew il-piena tal-mewt jew persekuzzjoni minħabba r-razza, ir-reliġjon, in-nazzjonalità, is-sħubija f’xi grupp soċjali partikolari jew konvinzjoni politika tagħha fl-Istat ta’ destinazzjoni jew Stat ieħor ta’ tranżitu; jew

               (b)

               jekk il-persuna ta’ nazzjonalità ta’ pajjiż terz jew persuna mingħajr stat ikunu suġġetti għal sanzjonijiet kriminali fl-Istat li lilu tkun saret it-talba jew f’xi Stat ieħor ta’ tranżitu; jew

               (ċ)

               minħabba raġunijiet ta’ saħħa pubblika, sigurtà domestika, ordni pubblika jew interessi oħra nazzjonali ta’ l-Istat li lilu tkun saret it-talba.

         4.   Il-Bożnja u Ħerzegovina jew Stat Membru jistgħu jirrevokaw kull awtorizzazzjoni maħruġa jekk jinqalgħu jew jitfaċċaw iċ-ċirkustanzi li saret referenza għalihom fil-paragrafu 3 li jżommu milli ssir l-operazzjoni ta’ tranżitu, jew jekk il-vjaġġ lejn id-destinazzjoni lejn Stati possibbli ta’ tranżitu jew l-ilqugħ mill-ġdid mill-Istat ta’ destinazzjoni ma jibqgħux assigurati. F’dan il-każ, l-Istat li għamel it-talba għandu jieħu lura lill-persuna ta’ nazzjonalità ta’ pajjiż terz jew persuna mingħajr stat, kif meħtieġ u mingħajr dewmien.
   Artikolu 14
   Proċedura tat-tranżitu
   1.   Applikazzjoni għall-operazzjonijiet ta’ tranżitu għandha tkun sottomessa lill-awtoritajiet kompetenti ta’ l-Istat li lilu saret it-talba bil-miktub u għandu jkollha l-informazzjoni li ġejja:

               (a)

               it-tip ta’ tranżitu (bl-ajru, bil-baħar jew bl-art), Stati oħra possibbli ta’ tranżitu u d-destinazzjoni finali ppjanata;

               (b)

               id-dettalji tal-persuna kkonċernata (per eżempju l-isem, il-kunjom, l-isem ta’ xebba, l-ismijiet l-oħra użati/li bihom kienet magħrufa jew psewdonimi, id-data tat-twelid u — fejn possibbli — il-post tat-twelid, in-nazzjonalità, il-lingwa, it-tip u n-numru ta’ dokument tal-vjaġġ);

               (ċ)

               fejn hu maħsub li ser ikun il-punt tad-dħul u l-użu possibbli ta’ l-iskorti;

               (d)

               dikjarazzjoni li fil-fehma ta’ l-Istat li għamel it-talba il-kondizzjonijiet taħt l-Artikolu 13 (2) intlaħqu, u ma hija magħrufa ebda raġuni għar-rifjut skond l-Artikolu 13 (3).

         Formola komuni li għandha tintuża fl-applikazzjonijiet ta’ tranżitu hija mehmuża ma’ l-Anness 7 ta’ dan il-Ftehim.
   2.   Fi żmien ħamest ijiem tal-kalendarju l-Istat li lilu saret it-talba għandu jinforma bil-miktub lill-Istat li għamel it-talba dwar l-ilqugħ, jikkonferma l-punt tad-dħul u l-punt ippjanat ta’ l-ilqugħ, jew jinfurmah dwar ir-rifjut ta’ l-ilqugħ u r-raġunijiet għal dan ir-rifjut.
   3.   Jekk l-operazzjoni ta’ tranżitu ssir bl-ajru, il-persuna li tkun ser tintlaqa’ lura u l-iskorti possibbli jkunu eżentati milli jkollhom viża ta’ tranżitu ta’ l-ajruport.
   4.   L-awtoritajiet kompetenti ta’ l-Istat li lilu saret it-talba għandhom, wara konsultazzjonijiet reċiproċi, jgħinu fl-operazzjonijiet ta’ tranżitu, b’mod partikolari permezz ta’ sorveljanza tal-persuni kkonċernati u l-għoti ta’ amenitajiet xierqa għal dak l-iskop.
   TAQSIMA V
   SPEJJEŻ
   Artikolu 15
   Spejjeż tat-Trasport u t-Tranżitu
   Bla preġudizzju għad-dritt ta’ l-awtoritajiet kompetenti li jiġbru lura l-ispejjeż marbuta ma’ l-ilqugħ mill-ġdid mingħand il-persuna li ser tiddaħħal lura jew partijiet terzi, l-ispejjeż kollha tat-trasport marbuta ma’ l-ilqugħ mill-ġdid u t-tranżitu sal-fruntiera ta’ l-Istat tad-destinazzjoni finali, għandhom jitħallsu mill-Istat li għamel it-talba.
   TAQSIMA VI
   IL-KLAWŻOLA TAL-PROTEZZJONI TAD-DATA U TAN-NUQQAS TA’ EFFETT
   Artikolu 16
   Protezzjoni tad-Data

   Il-komunikazzjoni ta’ data personali għandha sseħħ biss jekk komunikazzjoni bħal din hija meħtieġa għall-implimentazzjoni ta’ dan il-Ftehim mill-awtoritajiet kompetenti tal-Bożnja u Ħerzegovina jew ta’ Stat Membru skond il-każ. L-ipproċessar u t-trattament ta’ data personali f’każ partikolari għandhom ikunu soġġetti għal-liġijiet domestiċi tal-Bożnja u Ħerzegovina u, fejn il-kontrollur huwa awtorità kompetenti ta’ Stat Membru, għad-dispożizzjonijiet tad-Direttiva 95/46/KE (2) u tal-liġi nazzjonali ta’ dak l-Istat Membru adottati skond id-direttiva. Għandhom jgħoddu wkoll il-prinċipji li ġejjin:

               (a)

               id-data personali għandha tiġi proċessata b’mod ġust u legali;

               (b)

               id-data personali għandha tinġabar għall-iskop speċifikat, espliċitu u leġittimu ta’ l-implimentazzjoni ta’ dan il-Ftehim u ma tiġix ipproċessata aktar mill-awtorità li tikkomunikaha jew mill-awtorità li tirċeviha b’mod mhux kompatibbli ma’ dan l-iskop;

               (ċ)

               id-data personali għandha tkun adegwata, relevanti u mhux eċċessiva b’relazzjoni ma’ l-għan li għalih tinġabar u/jew tkun ipproċessata aktar; b’mod partikolari, id-data personali komunikata tista’ tkun biss dwar dan li ġej:

                           —

                           id-dettalji tal-persuna li ser tiġi ttrasferita (eż, ismijiet, kunjomijiet, xi ismijiet preċedenti, l-ismijiet l-oħra użati/li bihom kienet magħrufa jew psewdonimi, is-sess, l-istat ċivili, id-data u l-post tat-twelid, in-nazzjonalità kurrenti u preċedenti);

                           —

                           il-passsport, il-karta ta’ l-identità jew il-liċenzja tas-sewqan (in-numru, il-perjodu ta’ validità, id-data tal-ħruġ, l-awtorità tal-ħruġ, il-post tal-ħruġ);

                           —

                           waqfiet u itinerarji;

                           —

                           informazzjoni oħra meħtieġa biex tkun identifikata l-persuna li ser tkun trasferita jew biex ikunu eżaminati r-rekwiżiti ta’ lqugħ mill-ġdid skond dan il-Ftehim.

               (d)

               id-data personali għandha tkun eżatta u, fejn meħtieġ, tinżamm aġġornata.

               (e)

               id-data personali għandha tinżamm b’mod li jippermetti l-identifikazzjoni tas-suġġetti tad-data għal mhux iktar mill-perjodu neċessarju għall-iskop li għalih inġabret id-data jew li kompliet tiġi proċessata;

               (f)

               kemm l-awtorità li tikkomunika d-data personali kif ukoll l-awtorità li tirċeviha għandhom jieħdu kull pass raġonevoli biex jiżguraw kif xieraq il-korrezzjoni, it-tħassir jew l-imblukkar tad-data personali fejn l-ipproċessar tagħha ma jħarisx id-dispożizzjonijiet ta’ dan l-artikoli, b’mod partikolari għaliex dik id-data mhijiex xierqa, rilevanti, preċiża jew għaliex hija eċċessiva fir-rigward ta’ l-iskop ta’ l-ipproċessar. Dan jinkludi n-notifika ta’ kull korrezzjoni, tħassir jew imblukkar ta’ data bħal din lill-Parti l-oħra;

               (g)

               fuq talba, l-awtorità li tirċievi għandha tinforma lill-awtorità komunikanti dwar l-użu tad-data komunikata u r-riżultati miksuba minn dan.

               (h)

               id-data personali tista’ tkun komunikata biss lill-awtoritajiet kompetenti. Komunikazzjoni ulterjuri lil entitajiet oħrajn teħtieġ kunsens minn qabel ta’ l-awtorità kompetenti komunikanti.

               (i)

               l-awtorità kompetenti komunikanti u l-awtorità kompetenti li tirċievi huma obbligati li jirreġistraw bil-miktub il-komunikazzjoni u l-wasla tad-data personali.

         Artikolu 17
   Klawżola ta’ nuqqas ta’ effett
   1.   Dan il-ftehim għandu jkun mingħajr preġudizzju għad-drittijiet, l-obbligi u r-responsabbiltajiet tal-Komunità, l-Istati Membri u l-Bożnja u Ħerzegovina li jirriżultaw mil-Liġi Internazzjonali u, b’mod partikolari, minn

               —

               il-Konvenzjoni tat-28 ta’ Lulju 1951 dwar l-Istat tar-Refuġjati kif emendata bil-Protokoll tal-31 ta’ Jannar 1967 dwar l-Istat tar-Refuġjati;

               —

               il-konvenzjonijiet internazzjonali li jiddeterminaw l-Istat responsabbli li jeżamina l-applikazzjoni għall-kenn li jkunu ġew sottomessi;

               —

               il-Konvenzjoni Ewropea ta’ l-4 ta’ Novembru 1950 dwar il-Protezzjoni tad-Drittijiet tal-Bniedem u l-Libertajiet Fundamentali;

               —

               il-Konvenzjoni ta’ l-10 ta’ Diċembru 1984 kontra t-Tortura u Trattament jew Kastig ieħor Kiefer, Inuman jew Degradanti;

               —

               il-konvenzjonijiet internazzjonali dwar l-estradizzjoni u t-tranżitu;

               —

               il-konvenzjonijiet u l-ftehimiet internazzjonali multilaterali dwar l-ilqugħ mill-ġdid ta’ persuni ta’ nazzjonalità barranija.

         2.   Xejn f’dan il-Ftehim m’għandu jrażżan ir-ritorn ta’ persuna taħt arranġamenti oħrajn formali jew informali.
   TAQSIMA VII
   IMPLIMENTAZZJONI U L-APPLIKAZZJONI
   Artikolu 18
   Kumitat konġunt ta’ l-ilqugħ mill-ġdid
   1.   Il-Partijiet Kuntraenti għandhom jipprovdu għajnuna reċiproka fl-applikazzjoni u l-interpretazzjoni ta’ dan il-Ftehim. Għal dan l-iskop, għandhom jaħtru kumitat konġunt ta’ l-ilqugħ mill-ġdid (minn hawn ‘il quddiem magħruf bħala “il-Kumitat”) li se jkollu b’mod partikolari l-kompitu

               (a)

               li jissorvelja l-applikazzjoni ta’ dan il-Ftehim;

               (b)

               li jiddeċiedi dwar l-arranġamenti neċessarji għall-applikazzjoni b’mod uniformi ta’ dan il-Ftehim;

               (ċ)

               li jkollu skambju regolari ta’ informazzjoni dwar il-Protokolli ta’ implimentazzjoni mfassla mill-Istati Membri individwali u l-Bożnja u Ħerzegovina skond l-Artikolu 19;

               (d)

               li jagħmel rakkomandazzjonijiet għal emendi għal dan il-Ftehim u l-annessi tiegħu.

         2.   Id-deċiżjonijiet tal-Kumitat għandhom jorbtu lill-Partijiet Kuntraenti.
   3.   Il-Kumitat għandu jkun kompost minn rappreżentanti tal-Komunità u tal-Bożnja u Ħerzegovina; il-Komunità għandha tkun rappreżentata mill-Kummissjoni.
   4.   Il-Kumitat għandu jiltaqa’ meta meħtieġ fuq talba ta’ waħda mill-Partijiet Kuntraenti.
   5.   Il-Kumitat għandu jistabbilixxi r-regoli tiegħu ta’ proċedura.
   Artikolu 19
   Protokolli ta’ Implimentazzjoni
   1.   Fuq talba ta’ Stat Membru jew tal-Bożnja u Ħerzegovina, il-Bożnja u Ħerzegovina u Stat Membru għandhom ifasslu Protokoll ta’ Implimentazzjoni li għandu jkopri regoli dwar

               (a)

               il-ħatra ta’ l-awtoritajiet kompetenti, il-punti fejn tinqasam il-fruntiera u l-iskambju ta’ punti ta’ kuntatt;

               (b)

               il-kondizzjonijiet ta’ ritorni skortati, inkluż it-tranżitu ta’ persuni ta’ nazzjonalità ta’ pajjiżi terzi u persuni mingħajr stat li jkollhom skorta magħhom;

               (ċ)

               mezzi u dokumenti minbarra dawk elenkati fl-Annessi 1 sa 5 ta’ dan il-ftehim.

         2.   Il-Protokolli ta’ Implimentazzjoni msemmija fil-paragrafu 1 għandhom jidħlu fis-seħħ biss wara li jiġi notifikat il-Kumitat ta’ l-ilqugħ mill-ġdid imsemmi fl-Artikolu 18.
   3.   Il-Bożnja u Ħerzegovina taqbel li tapplika kull dispożizzjoni ta’ Protokoll ta’ Implimentazzjoni mfassal ma’ Stat Membru wieħed ukoll fir-relazzjonijiet tagħha ma’ xi Stat Membru ieħor, fuq talba ta’ dan ta’ l-aħħar.
   Artikolu 20
   Relazzjoni ma’ ftehimiet jew arranġamenti bilaterali dwar ilqugħ mill-ġdid ta’ l-Istati Membri
   Id-dispożizzjonijiet ta’ dan il-Ftehim għandhom jieħdu preċedenza fuq id-dispożizzjonijiet ta’ kwalunkwe ftehim jew arranġament bilaterali dwar l-ilqugħ mill-ġdid ta’ persuni li jirrisjedu mingħajr awtorizzazzjoni li kienu, jew jistgħu jiġu skond l-Artikolu 19, konklużi bejn Stati Membri individwali u l-Bożnja u Ħerzegovina, sa fejn id-dispożizzjonijiet ta’ dawn ta’ l-aħħar huma inkompatibbli ma’ dawk ta’ dan il-Ftehim.
   TAQSIMA VIII
   DISPOŻIZZJONIJIET FINALI
   Artikolu 21
   Applikazzjoni territorjali
   1.   Bla ħsara għall-paragrafu 2, dan il-Ftehim għandu japplika għat-territorju fejn jgħodd it-Trattat li Jistabbilixxi l-Komuntià Ewropea u fit-territorju tal-Bożnja u Ħerzegovina.
   2.   Dan il-Ftehim m’għandux japplika għat-territorju tar-Renju tad-Danimarka.
   Artikolu 22
   Dħul fis-seħħ, terminu u terminazzjoni
   1.   Dan il-Ftehim għandu jiġi rratifikat jew approvat mill-Partijiet skond il-proċeduri rispettivi tagħhom.
   2.   Dan il-Ftehim għandu jidħol fis-seħħ fl-ewwel jum tat-tieni xahar wara d-data li fiha l-Partijiet Kuntraenti jinnotifikaw lil xulxin li l-proċeduri msemmija fl-ewwel paragrafu ġew konklużi.
   3.   Dan il-Ftehim huwa konkluż għal żmien illimtat.
   4.   Kull Parti Kontraenti tista’ tiddenunċja, kompletament jew parzjalment, dan il-Ftehim billi tinnotifika lill-Parti Kontraenti l-oħra u wara li tkun l-ewwel ikkonsultat lill-kumitat imsemmi fl-Artikolu 18, tissospendi temporanjament, għal kollox jew parzjalment, l-implimentazzjoni ta’ dan il-Ftehim fir-rigward ta’ persuni ta’ nazzjonalità ta’ pajjiżi terzi u persuni mingħajr nazzjonalità, għal raġunijiet ta’ sigurtà, il-protezzjoni ta’ l-ordni pubblika jew is-saħħa pubblika. Is-sospensjoni għandha tidħol fis-seħħ fit-tieni jum wara l-jum tan-notifika.
   5.   Kull Parti Kontraenti tista tiddenunċja dan il-Ftehim billi tinnotifika lill-Parti Kontraenti l-oħra b’mod uffiċjali. Dan il-Ftehim jieqaf jgħodd sitt xhur wara d-data ta’ din in-notifika.
   Artikolu 23
   Annessi
   L-Annessi 1 sa 7 għandhom jiffurmaw parti integrali minn dan il-Ftehim.

      Magħmul fi Brussell fit-tmintax-il jum ta’ Settembru tas-sena elfejn u sebgħa f’żewġ oriġinali, f’kull waħda mil-lingwi uffiċjali tal-Partijiet, u kull wieħed minn dawn it-testijiet huwa ugwalment awtentiku.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Γiα τη Βοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

      (1)  Skond il-forma stabbilita fir-rakkomandazzjoni tal-Kunsill ta’ l-UE tat-30 ta’ Novembru 1994.

      (2)  Id-Direttiva tal-Parlament Ewropew u tal-Kunsill 95/46/KE ta’ l-24 ta’ Ottubru 1995 dwar il-protezzjoni ta’ individwi fir-rigward ta’ l-ipproċessar ta’ data personali u dwar il-moviment liberu ta’ dik id-data (ĠU L 281, 23.11.1995, p. 31).
   ANNESS 1
   LISTA KOMUNI TA’ DOKUMENTI LI L-PREŻENTAZZJONI TAGĦHOM TITQIES PROVA TA’ NAZZJONALITÀ
   (ARTIKOLI 2 (1), 4 (1) U 8 (1))

               —

               passaporti jew dokumenti ta’ l-ivjaġġar ta’ kwalunkwe tip (passaporti nazzjonali, passaporti diplomatiċi, passaporti tas-servizz, passaporti kollettivi u passaporti surrogati inklużi l-passaporti tat-tfal);

               —

               karti ta’ l-identità ta’ kwalunkwe tip (inklużi dawk temporanji u dawk provviżorji u karti ta’ l-identità militari);

               —

               kotba tar-reġistrazzjoni tal-baħħara u karti tas-servizz ta’ kaptani;

               —

               ċertifikati taċ-ċittadinanza u dokumenti oħrajn appoġġjati minn dokument uffiċjali ieħor li jinkludi ritratt, li jsemmi jew li jindika ċ-ċittadinanza b’mod ċar.

         ANNESS 2
   LISTA KOMUNI TA’ DOKUMENTI LI L-PREŻENTAZZJONI TAGĦHOM TITQIES PROVA PRIMA FACIE TA’ NAZZJONALITÀ
   (ARTIKOLI 2 (1), 4 (1) U 8 (2))

               —

               fotokopji ta’ kwalunkwe mid-dokumenti elenkati fl-Anness 1 ta’ dan il-Ftehim;

               —

               liċenzji tas-sewqan jew fotokopji tagħhom;

               —

               ċertifikati tat-twelid jew fotokopji tagħhom;

               —

               karti ta’ l-identità tal-kumpanniji jew fotokopji tagħhom;

               —

               dikjarazzjonijiet ta’ xhieda;

               —

               dikjarazzjonijiet magħmula mill-persuna kkonċernata u l-lingwa li titkellem, inkluż permezz ta’ riżultat ta’ test uffiċjali;

               —

               kwalunkwe dokument ieħor li jista’ jgħin biex tiġi stabbilita n-nazzjonalità tal-persuna kkonċernata.

         ANNESS 3
   LISTA KOMUNI TA’ DOKUMENTI LI JITQIESU PROVA TAL-KONDIZZJONIJIET GĦALL-ILQUGĦ MILL-ĠDID TA’ PERSUNI TA’ NAZZJONALITÀ TA’ PAJJIŻI TERZI JEW PERSUNI MINGĦAJR STAT
   (ARTIKOLI 3 (1), 5 (1) U 9 (1))

               —

               timbri tad-dħul/tluq jew endorsjar simili fid-dokument tal-vjaġġ tal-persuna kkonċernata jew evidenza oħra tad-dħul/ħruġ (eż., fotografika);

               —

               dokumenti bl-isem, ċertifikati u kontijiet ta’ kwalunkwe tip (eż., kontijiet tal-lukandi, karti ta’ l-appuntament għat-tobba/dentisti, karti ta’ dħul għal istituzzjonijiet pubbliċi/privati, ftehimiet tal-kiri tal-karozzi, irċevuti tal-karti tal-kreditu, eċċ.) li juru b’mod ċar li l-persuna kkonċernata qagħdet fit-territorju ta’ l-Istat li lilu saret it-talba;

               —

               biljetti u/jew listi tal-passiġġiera ta’ passaġġi bl-ajru, bil-ferrovija, bil-kowċ jew bil-baħar li juru l-preżenza ta’ l-itinerarju tal-persuna kkonċernata fit-territorju ta’ l-Istat li lilu saret it-talba;

               —

               informazzjoni li turi li l-persuna kkonċernata użat is-servizzi ta’ messaġġier jew aġenzija ta’ l-ivjaġġar;

               —

               dikjarazzjonijiet uffiċjali magħmula, b’mod partikolari, mill-impjegati ta’ l-awtorità tal-fruntieri u xhieda oħrajn li jistgħu jixhdu li l-persuna kkonċernata qasmet il-fruntiera;

               —

               dikjarazzjoni uffiċjali mill-persuna kkonċernata fi proċeduri ġudizzjarji jew amministrattivi.

         ANNESS 4
   LISTA KOMUNI TA’ DOKUMENTI LI JITQIESU PROVA PRIMA FACIE TAL-KUNDIZZJONIJIET GĦALL-ILQUGĦ MILL-ĠDID TA’ PERSUNI TA’ NAZZJONALITÀ TA’ PAJJIŻI TERZI JEW PERSUNI MINGĦAJR STAT
   (ARTIKOLI 3 (1), 5 (1) U 9 (2))

               —

               xhieda li jistgħu jixhdu li l-persuna qasmet il-fruntiera;

               —

               deskrizzjoni maħruġa mill-awtoritajiet rilvanti ta’ l-Istat li jagħmel it-talba, tal-post u ċ-ċirkostanzi taħt liema l-persuna kkonċernata ġiet interċettata wara li tkun daħlet fit-territorju ta’ dak l-Istat;

               —

               informazzjoni dwar l-identità u/jew żjara ta’ persuna li tkun ġiet provduta minn Organizzazzjoni Internazzjonali (eż. UNHCR);

               —

               rapporti/konferma ta’ informazzjoni minn membri tal-familja, sħab fil-vjaġġ, eċċ.;

               —

               dikjarazzjoni tal-persuna kkonċernata.

         ANNESS 5
   LISTA TA’ DOKUMENTI LI JITQIESU BĦALA PROVA JEW PROVA PRIMA FACIE TAL-KUNDIZZJONIJIET TA’ L-ILQUGĦ MILL-ĠDID TA’ PERSUNI LI QABEL KELLHOM NAZZJONALITÀ TA’ DIK LI QABEL KIENET IR-REPUBBLIKA SOĊJALISTA FEDERALI TAL-JUGOSLAVJA
   (ARTIKOLI 3 (3), 9 (4) U 9 (5))
   Anness 5a (Dokumenti meqjusa bħala prova)

               —

               ċertifikati tat-twelid jew fotokopji tagħhom maħruġa minn dik li qabel kienet ir-Repubblika Soċjalista Federali tal-Jugoslavja;

               —

               dokumenti pubbliċi, inklużi karti ta’ l-identità, jew fotokopji tagħhom maħruġa mill-Bożnja u Ħerzegovina, minn dik li qabel kienet ir-Repubblika Federali tal-Jugoslavja, minn dik li qabel kienet l-Unjoni ta’ l-Istati ta’ Serbja u Montenegro, jew dik li qabel kienet ir-Repubblika Federalista Soċjalista tal-Jugoslavja li jispeċifikaw il-post tat-twelid u/jew il-post tar-residenza permanenti kif meħtieġ mill-Artikolu 3(3).

         Anness 5b (Dokumenti meqjusa bħala prova prima facie)

               —

               Dokumenti jew ċertifikati oħrajn jew fotokopji tagħhom li jindikaw il-post tat-twelid u/jew il-post tar-residenza permanenti fit-territorju tal-Bożnja u Ħerzegovina;

               —

               Dikjarazzjoni uffiċjali mill-persuna kkonċernata fi proċeduri ġudizzjarji jew amministrattivi.

         ANNESS 6

   ANNESS 7

   DIKJARAZZJONI KONĠUNTA DWAR L-ARTIKOLI 3 U 5
   Il-partijiet se jippruvaw jibagħtu lura kull persuna ta’ nazzjonalità ta’ pajjiż terz li ma jissodisfax, jew li m’għadux jissodisfa l-kondizzjonijiet legali fis-seħħ għal dħul, preżenza jew residenza fit-territorji rispettivi tagħhom, lill-pajjiż ta’ l-oriġini tagħha.
   DIKJARAZZJONI KONĠUNTA DWAR ID-DANIMARKA
   Il-Partijiet jinnutaw li dan il-Ftehim ma jgħoddx għat-territorju tar-Renju tad-Danimarka u lanqas għall-persuni ta’ nazzjonalità tar-Renju tad-Danimarka. F’dawn iċ-ċirkostanzi jidher xieraq li l-Bożnja u Ħerzegovina u d-Danimarka jikkonkludu ftehim dwar l-ilqugħ mill-ġdid taħt l-istess kondizzjonijiet bħal dan il-Ftehim.
   DIKJARAZZJONI KONĠUNTA DWAR L-IŻLANDA U N-NORVEĠJA
   Il-Partijiet jinnutaw ir-relazzjoni b’saħħitha bejn il-Komunità Ewropea u n-Norveġja u l-Iżlanda, b’mod partikolari bis-saħħa tal-Ftehim tat-18 ta’ Mejju 1999 dwar l-assoċjazzjoni ta’ dawn il-pajjiżi ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen. F’dawn iċ-ċirkostanzi jidher xieraq li l-Bożnja u Ħerzegovina tikkonkludi ftehim dwar l-ilqugħ mill-ġdid ma’ l-Iżlanda u n-Norveġja taħt l-istess kundizzjonijiet bħal dan il-Ftehim.
   DIKJARAZZJONI KONĠUNTA DWAR L-IŻVIZZERA
   Il-Partijiet jinnutaw li l-Unjoni Ewropea, il-Komunità Ewropea u l-Iżvizzera ffirmaw ftehim dwar l-assoċjazzjoni ta’ l-Iżvizzera ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen. Ladarba dan il-ftehim ta’ assoċjazzjoni jidħol fis-seħħ, jidher xieraq li l-Bożnja u Ħerzegovina tikkonkludi ftehim dwar l-ilqugħ mill-ġdid ma’ l-Iżvizzera taħt l-istess kondizzjonijiet bħal dan il-Ftehim.


title: Deċiżjoni (UE) 2015/738 tal-Parlament Ewropew u tal-Kunsill tad-29 ta' April 2015 dwar il-mobilizzazzjoni tal-Fond Ewropew ta' Aġġustament għall-Globalizzazzjoni (applikazzjoni EGF/2014/017 FR/Mory-Ducros ippreżentata minn Franza)

text:
               8.5.2015

               MT

               Il-Ġurnal Uffiċjali tal-Unjoni Ewropea

               L 117/47

         DEĊIŻJONI (UE) 2015/738 TAL-PARLAMENT EWROPEW U TAL-KUNSILL
   tad-29 ta' April 2015
   dwar il-mobilizzazzjoni tal-Fond Ewropew ta' Aġġustament għall-Globalizzazzjoni (applikazzjoni EGF/2014/017 FR/Mory-Ducros ippreżentata minn Franza)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta' Diċembru 2013 dwar il-Fond Ewropew ta' Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006 (1), u b'mod partikolari l-Artikolu 15(4) tiegħu,
   wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (2), u b'mod partikolari l-punt 13 tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta' Aġġustament għall-Globalizzazzjoni (FEG) ġie stabbilit sabiex joffri appoġġ għall-ħaddiema li jkunu ngħataw is-sensja u għall-persuni li kienu jaħdmu għal rashom u kellhom iwaqqfu l-attività tagħhom b'riżultat ta' bidliet strutturali kbar fl-andament kummerċjali dinji minħabba l-globalizzazzjoni, b'riżultat ta' ssoktar tal-kriżi finanzjarja u ekonomika globali indirizzata fir-Regolament (KE) Nru 546/2009 tal-Parlament Ewropew u tal-Kunsill (3), jew b'riżultat ta' kriżi finanzjarja u ekonomika globali ġdida u sabiex jassistihom fir-riintegrazzjoni tagħhom fis-suq tax-xogħol.

               (2)

               L-Artikolu 12 tar-Regolament tal-Kunsill (UE, Euratom) Nru 1311/2013 (4) jippermetti l-mobilizzazzjoni tal-FEG sal-limitu massimu annwali ta' EUR 150 miljun (prezzijiet tal-2011).

               (3)

               Franza ssottomettiet applikazzjoni għall-mobilizzazzjoni tal-FEG fir-rigward tas-sensji f'Mory-Ducros SAS fi Franza fis-6 ta' Ottubru 2014, u ssupplementatha b'informazzjoni addizzjonali kif previst fl-Artikolu 8(3) tar-Regolament (UE) Nru 1309/2013. Din l-applikazzjoni tikkonforma mar-rekwiżiti biex tiġi ddeterminata l-kontribuzzjoni finanzjarja mill-FEG kif stabbilit fl-Artikolu 13 tar-Regolament (UE) Nru 1309/2013.

               (4)

               Għaldaqstant, il-FEG għandu jiġi mmobilizzat sabiex joffri kontribuzzjoni finanzjarja li tammonta għal EUR 6 052 200 għall-applikazzjoni ppreżentata minn Franza,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2015, il-Fond Ewropew ta' Aġġustament għall-Globalizzazzjoni għandu jiġi mobilizzat biex joffri s-somma ta' EUR 6 052 200 f'approprjazzjonijiet ta' impenn u ta' pagament.
   Artikolu 2
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Strasburgu, id-29 ta' April 2015.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         Z. KALNIŅA-LUKAŠEVICA

      (1)  ĠU L 347, 20.12.2013, p. 855.

      (2)  ĠU C 373, 20.12.2013, p. 1.

      (3)  Ir-Regolament (KE) Nru 546/2009 tal-Parlament Ewropew u tal-Kunsill tat-18 ta' Ġunju 2009 li jemenda r-Regolament (KE) Nru 1927/2006 dwar l-istabbiliment tal-Fond Ewropew ta' Aġġustament għall-Globalizzazzjoni (ĠU L 167, 29.6.2009, p. 26).

      (4)  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: Deċiżjoni tal-Bord Ewropew dwar ir-Riskju Sistemiku tat-12 ta’ Ottubru 2016 li temenda d-Deċiżjoni BERS/2011/1 li tadotta r-Regoli tal-Proċedura tal-Bord Ewropew dwar ir-Riskju Sistemiku (BERS/2016/13)

text:
               25.11.2016

               MT

               Il-Ġurnal Uffiċjali tal-Unjoni Ewropea

               C 437/8

         DEĊIŻJONI TAL-BORD EWROPEW DWAR IR-RISKJU SISTEMIKU
   tat-12 ta’ Ottubru 2016
   li temenda d-Deċiżjoni BERS/2011/1 li tadotta r-Regoli tal-Proċedura tal-Bord Ewropew dwar ir-Riskju Sistemiku
   (BERS/2016/13)
   (2016/C 437/05)
   IL-BORD ĠENERALI TAL-BORD EWROPEW DWAR IR-RISKJU SISTEMIKU,
   Wara li kkunsidra r-Regolament (UE) Nru 1092/2010 tal-Parlament Ewropew u tal-Kunsill tal-24 ta’ Novembru 2010 dwar is-sorveljanza makroprudenzjali fl-Unjoni Ewropea tas-sistema finanzjarja u li jistabbilixxi Bord Ewropew dwar ir-Riskju Sistemiku (1), u b’mod partikolari l-Artikolu 6(4) tiegħu,
   Wara li kkunsidra r-Regolament tal-Kunsill (UE) Nru 1096/2010 tas-17 ta’ Novembru 2010 li jagħti lill-Bank Ċentrali Ewropew kompiti speċifiċi rigward il-funzjonament tal-Bord Ewropew dwar ir-Riskju Sistemiku (2),
   Billi:

               (1)

               It-twissijiet u r-rakkomandazzjonijiet maħruġa mill-Bord Ewropew dwar ir-Riskju Sistemiku (BERS) huma strumenti legali li għandhom jiġu nnotifikati kif jixraq lid-destinatarji tagħhom. L-Artikolu 19(2) tad-Deċiżjoni BERS/2011/1 tal-Bord Ewropew dwar ir-Riskju Sistemiku (3) (BERS) jeħtieġ li l-President tal-BERS jiffirma t-twissijiet u r-rakkomandazzjonijiet tal-BERS.

               (2)

               Minn issa ‘il quddiem kull twissija u rakkomandazzjoni tal-BERS għandha tiġi ffirmata mill-Kap tas-Segretarjat tal- BERS sabiex jiċċertifika l-konformità tiegħu mad-deċiżjoni tal-Bord Ġenerali.

               (3)

               Għaldaqstant, id-Deċiżjoni BERS/2011/1 għandha tiġi emendata kif meħtieġ,

         ADOTTA DIN ID-DEĊIŻJONI:
   Artikolu uniku
   Emendi
   Id-Deċiżjoni BERS/2011/1 hija emendata kif ġej:

               1.

               fl-Artikolu 5, il-paragrafu 4 huwa mibdul b’li ġej:
               “4.   Il-President tal-BERS għandu jippreżenta l-abbozz tal-minuti lill-membri tal-Bord Ġenerali għall-kummenti u l-approvazzjoni permezz ta’ proċedura bil-miktub sa mhux aktar tard minn ġimagħtejn wara l-laqgħa jew, jekk dan mhux possibbli, fil-laqgħa ta’ wara. Meta jiġu approvati, għandhom jiġu ffirmati mill-Kap tas-Segretarjat tal-BERS.”;

               2.

               fl-Artikolu 10, il-paragrafu 3 huwa mibdul b’li ġej:
               “3.   Il-Kap tas-Segretarjat tal-BERS għandu jħejji abbozz tal-minuti tal-laqgħat tal-Kumitat ta’ Tmexxija u jippreżentah għal kummenti u approvazzjoni lill-membri tal-Kumitat ta’ Tmexxija permezz ta’ proċedura bil-miktub, bħala regola qabel il-laqgħa tal-Bord Ġenerali li tmiss. Il-minuti għandhom jiġu ffirmati mill-Kap tas-Segretarjat tal-BERS.”;

               3.

               fl-Artikolu 19, il-paragrafu 2 huwa mibdul b’li ġej:
               “2.   It-twissijiet u rakkomandazzjonijiet tal-BERS għandhom jiġu adottati mill-Bord Ġenerali u ffirmati mill-Kap tas-Segretarjat tal-BERS biex jiċċertifika l-konformità tagħhom mad-deċiżjoni tal-Bord Ġenerali.”.

      Magħmul fi Frankfurt am Main, it-12 ta’ Ottubru 2016.

            Il-President tal-BERS

         Mario DRAGHI

      (1)  ĠU L 331, 15.12.2010, p. 1.

      (2)  ĠU L 331, 15.12.2010, p. 162.

      (3)  Deċiżjoni BERS/2011/1 tal-Bord Ewropew dwar ir-Riskju Sistemiku tal-20 ta’ Jannar 2011, li tadotta r-Regoli tal-Proċedura tal-Bord Ewropew dwar ir-Riskju Sistemiku, (ĠU C 58, 24.2.2011, p. 4).


title: 2013/474/UE: Deċiżjoni tal-Kunsill tat- 23 ta’ Settembru 2013 li taħtar tliet membri Ċeki u żewġ membri supplenti Ċeki tal-Kumitat tar-Reġjuni

text:
               27.9.2013

               MT

               Il-Ġurnal Uffiċjali tal-Unjoni Ewropea

               L 255/18

         DEĊIŻJONI TAL-KUNSILL
   tat-23 ta’ Settembru 2013
   li taħtar tliet membri Ċeki u żewġ membri supplenti Ċeki tal-Kumitat tar-Reġjuni
   (2013/474/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Ċek,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Wara tmiem il-mandat tas-Sur Stanislav EICHLER, is-Sur Jaroslav PALAS u s-Sinjura Jana VAŇHOVÁ saru vakanti s-siġġijiet ta’ tliet membri fil-Kumitat tar-Reġjuni. Konsegwentement għat-tmiem tal-mandati tas-Sur Radko MARTÍNEK u s-Sur Martin TESAŘÍK, saru vakanti s-siġġijiet ta’ żewġ membri supplenti fil-Kumitat tar-Reġjuni.

         ADOTTA DIN ID-DEĊIŻJONI:
   Artikolu 1
   Huma b’dan maħturin membri fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membri:

                           —

                           is-Sinjura Jana VAŇHOVÁ, Náměstkyně hejtmana Ústeckého kraje

                           —

                           is-Sur Martin PŮTA, Hejtman Libereckého kraje

                           —

                           is-Sur Miroslav NOVÁK, Hejtman Moravskoslezského kraje

                     u

               (b)

               bħala membri supplenti:

                           —

                           Dr. Martin NETOLICKÝ, Ph.D., Hejtman Pardubického kraje

                           —

                           is-Sur Jiří ROZBOŘIL, Hejtman Olomouckého kraje.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-23 ta’ Settembru 2013.

            Għall-Kunsill

            Il-President

         V. JUKNA

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2008/195/KE: Deċiżjoni tal-Kunsill tat- 18 ta' Frar 2008 dwar il-konklużjoni tal-Ftehim bejn il-Komunità Ewropea u r-Repubblika Kirigiża dwar ċerti aspetti tas-servizzi ta’ l-ajru

text:
               5.3.2008

               MT

               Il-Ġurnal Uffiċjali ta’ l-Unjoni Ewropea

               L 60/29

         DEĊIŻJONI TAL-KUNSILL
   tat-18 ta' Frar 2008
   dwar il-konklużjoni tal-Ftehim bejn il-Komunità Ewropea u r-Repubblika Kirigiża dwar ċerti aspetti tas-servizzi ta’ l-ajru
   (2008/195/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 80(2) flimkien ma’ l-ewwel sentenza ta’ l-ewwel subparagrafu ta’ l-Artikolu 300(2), u l-ewwel subparagrafu ta’ l-Artikolu 300 (3) tiegħu,
   Wara li kkunsidra il-proposta mill-Kummissjoni,
   Wara li kkunsidra l-opinjoni tal-Parlament Ewropew,
   Billi:

               (1)

               Il-Kunsill awtorizza lill-Kummissjoni fil-5 ta’ Ġunju ta’ l-2003 tiftaħ in-negozjati ma’ pajjiżi terzi dwar il-bdil ta’ ċerti dispożizzjonijiet fi ftehimiet bilaterali eżistenti bi ftehim Komunitarju.

               (2)

               Il-Kummissjoni nnegozjat f’isem il-Komunità ftehim mar-Repubblika Kirgiża dwar ċerti aspetti tas-servizzi ta’ l-ajru (“il-Ftehim”) skond il-mekkanizmi u d-Direttivi fl-Anness tad-Deċiżjoni tal-Kunsill li tawtorizza lill-Kummissjoni tiftaħ negozjati ma’ pajjiżi terzi dwar il-bdil ta’ ċerti dispożizzjonijiet fi ftehimiet bilaterali eżistenti bi ftehim Komunitarju.

               (3)

               Il-Ftehim ġie ffirmat f’isem il-Komunità Ewropea suġġett għall-konklużjoni possibbli tiegħu f’data aktar ‘il quddiem, skond id-Deċiżjoni tal-Kunsill 2007/470/KE (1).

               (4)

               Dan il-ftehim għandu jiġi approvat,

         IDDEĊIEDA KIF ĠEJ:
   Artikolu 1
   1.   Il-Ftehim bejn il-Komunità Ewropea u r-Repubblika Krigiża dwar ċerti aspetti tas-servizzi ta’ l-ajru huwa b’dan approvat f’isem il-Komunità.
   2.   It-test tal-Ftehim huwa anness ma’ din id-Deċiżjoni.
   Artikolu 2
   Il-President tal-Kunsill huwa b’dan awtorizzat li jinnomina l-persunali bis-setgħa li tagħmel jew jagħmlu n-notifika prevista fl-Artikolu 9.1 tal-Ftehim.

      Magħmul fi Brussell, 18 ta’ Frar 2008.

            Għall-Kunsill

            Il-President

         D. RUPEL

      (1)  ĠU L 179, 7.7.2007, p. 38.


title: Deċiżjoni tal-Kunsill (PESK) 2017/632 tat-3 ta' April 2017 li temenda d-Deċiżjoni 2014/129/PESK li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni b'appoġġ għall-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva

text:
               4.4.2017

               MT

               Il-Ġurnal Uffiċjali tal-Unjoni Ewropea

               L 90/10

         DEĊIŻJONI TAL-KUNSILL (PESK) 2017/632
   tat-3 ta' April 2017
   li temenda d-Deċiżjoni 2014/129/PESK li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni b'appoġġ għall-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28(1) u 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fl-10 ta' Marzu 2014, il-Kunsill adotta d-Deċiżjoni 2014/129/PESK (1).

               (2)

               Id-Deċiżjoni 2014/129/PESK tipprevedi perijodu ta' implimentazzjoni ta' 36 xahar għal proġetti li jkopru attivitajiet speċifiċi mid-data tal-konklużjoni tal-ftehim finanzjarju konkluż bejn il-Kummissjoni u l-entità ta' implimentazzjoni (il-“Konsorzju tal-UE għan-Nonproliferazzjoni”).

               (3)

               Fid-9 ta' Diċembru 2016, il-Konsorzju tal-UE għan-Nonproliferazzjoni talab l-awtorizzazzjoni tal-Unjoni għall-estensjoni ta' dak il-perijodu ta' implimentazzjoni sat-2 ta' Lulju 2017 sabiex tkun tista' titkompla l-implimentazzjoni tal-attivitajiet wara li jkun skada l-perijodu ta' implimentazzjoni ta' 36 xahar

               (4)

               Il-kontinwazzjoni tal-attivitajiet speċifiċi, kif mitlub mill-Konsorzju tal-UE għan-Nonproliferazzjoni, tista' ssir mingħajr l-ebda implikazzjoni fuq ir-riżorsi.

               (5)

               Għalhekk, id-Deċiżjoni 2014/129/PESK għandha tiġi emendata sabiex tkun tista' ssir l-implimentazzjoni sħiħa tal-attivitajiet imsemmija fiha, permezz tal-estensjoni tal-perijodu ta' implimentazzjoni skont dan,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2014/129/PESK hija b'dan emendata kif ġej:

               (1)

               Il-punt (a) tal-Artikolu 1(3) huwa sostitwit b'dan li ġej:

                           “(a)

                           il-provvediment ta' mezzi għall-organizzazzjoni ta' erba' laqgħat konsultattivi annwali u sa tmien seminars ad hoc għal esperti u prattikanti dwar il-firxa sħiħa ta' kwistjonijiet ta' nonproliferazzjoni u diżarm li jkopru kemm armi konvenzjonali kif ukoll dawk li mhumiex, bil-ħsieb li jitressqu rapporti u/jew rakkomandazzjonijiet quddiem ir-rappreżentanti tar-RGħ;” .

               (2)

               l-Artikolu 5(2) huwa sostitwit b'dan li ġej:
               “2.   Għandha tiskadi fit-2 ta' Lulju 2017.”.

               (3)

               L-Anness huwa emendat kif ġej:

                           (a)

                           It-Taqsima 3.1 hija sostitwita b'dan li ġej:“3.1.
                              Proġett 1: Organizzazzjoni ta' erba' laqgħat konsultattivi annwali u sa tmien seminars ad hoc għal diplomatiċi u esperti akkademiċi b'rapport u/jew rakkomandazzjonijiet”;

                           (b)

                           l-ewwel sentenza tat-Taqsima 3.1.3 hija sostitwita b'dan li ġej
                           “Il-proġett jipprevedi l-organizzazzjoni ta' erba' laqgħat konsultattivi annwali u sa tmien seminars ad hoc tal-esperti bit-tħejjija ta' rapporti u/jew rakkomandazzjonijiet assoċjati.”;

                           (c)

                           fit-Taqsima 3.2.3, jinżied l-inċiż li ġej:

                                       “—

                                       Attivitajiet preparatorji biex jiżguraw il-loġistika tal-konferenza annwali li jmiss.”;

                           (d)

                           It-Taqsima 4 hija sostitwita b'dan li ġej:
                           “4.   Tul ta' żmien

                           Din id-Deċiżjoni għandha tiskadi fit-2 ta' Lulju 2017.”.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, it-3 ta' April 2017.

            Għall-Kunsill

            Il-President

         F. MOGHERINI

      (1)  Id-Deċiżjoni tal-Kunsill 2014/129/PESK tal-10 ta' Marzu 2014 li tippromwovi n-netwerk Ewropew ta' gruppi ta' riflessjoni indipendenti dwar in-nonproliferazzjoni b'appoġġ għall-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 71, 12.3.2014, p. 3).


title: Id-Deċiżjoni tal-Kummissjoni tad-29 ta’ Diċembru 2003 li tiffissa allokazzjonijiet indikattivi lir-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, is-Slovenja u s-Slovakkja taħt il-Fond Agrikolu Ewropew dwar Gwida u Garanzija, Taqsima ta’ Garanzija, għal miżuri dwar żvilupp rurali għall-perjodu 2004 sa’ 2006

text:
Avviż Legali Importanti

|

32004D0021

Official Journal L 005 , 09/01/2004 P. 0087 - 0088

		Id-Deċiżjoni tal-Kummissjonitad-29 ta’ Diċembru 2003li tiffissa allokazzjonijiet indikattivi lir-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, is-Slovenja u s-Slovakkja taħt il-Fond Agrikolu Ewropew dwar Gwida u Garanzija, Taqsima ta’ Garanzija, għal miżuri dwar żvilupp rurali għall-perjodu 2004 sa’ 2006(2004/21/KE)IL-KUMMISSJONI TAL-KOMUNITAJIET EWROPEJWara li kkunsidrat it-Trattat li jistabbilixxi l-Komunità Ewropea,Wara li kkunsidrat Regolament tal-Kunsill (KEE) Nru 1257/1999 tas-17 ta’ Mejju 1999 dwar sostenn għal żvilupp rurali mill-Fond Agrikolu Ewropew dwar Gwida u Garanzija (FAEGG)) [1], u b’mod partikolari l-Artikolu 46(2) tiegħu,Billi:(1) l-allokazzjoni ta’ approprijazzjoniet kommessi għal miżuri dwar żvilupp rurali integrat fi programmi ta’ Għan 1 għandha tkun ko-finanzjata mill-FAEGG Taqsima Gwida skond l-Artikolu 35(2), l-ewwel inċiż, ta’ Regolament (KE) Nru 1257/1999.(2) is-Sostenn mill-Komunità għal miżuri oħra dwar żvilupp rurali, għandhom ikunu ko-finanzjati mill-FAEGG Taqsima Garanzija skond l-Artikolu 47a(1) ta’ Regolament (KE) Nru 1257/1999.(3) il-Kunsill Ewropew fil-laqgħa tiegħu f’Kopenhagen f’Diċembru 2002 iffissa il-perspettiva finanzjarja li tappratjieni għal żvilupp rurali u miżuri finanzjarji magħhom mill-FAEGG Taqsima Garanzija għar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, l-Polonja, l-iSlovenja u l-iSlovakkja għall-perjodu 2004 sa’ 2006 (L-Anness I tal-Konklużjonijiet tal-Presidenza).(4) skond l-Artikolu 46(2) ta’ Regolament (KE) Nru 1257/1999, il-Kummissjoni għandha tagħmel allokazzjonijiet inizjali lil Stati Membri għal miżuri dwar żvilupp rurali ko-finanzjati taħt l-FAEGG Taqsima Garanzija, mqassma fuq bażi annwali u jintużaw kriterji oġġettivi li jieħdu in konsiderazzjoni sitwazzjonijiet partikolari u ħtiġiet, u l-impenni li għandhom jittieħdu għall-ambjent, ħolqien ta’ impjiegi u manutenzjoni tal-pajsaġġ.(5) L-allokazzjonijiet indikattivi espressi fil-prezzijiet ta’ l-1999 li jidhru fid-dikjarazzjoni annessa ma’ l-Att ta’ Adeżjoni tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-iSlovenja u l-iSlovakkja [2] ġew konvertiti għal prezzijiet korrenti,IDDEĊIEDA DAN LI ĠEJ:Artikolu 1L-allokazzjonijiet inizjali lir-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-iSlovenja u l-iSlovakkja għal sostenn ta’ żvilupp rurali ko-finanzjat mill-FAEGG Taqsima Garanzija għall-perjodu 2004 sa’ 2006 għandhom ikunu kif stabbilit fl-Anness.Artikolu 2Din id-deċiżjoni għandha tidħol fis-seħħ bla ħsara għal u fid-data tal-bidu tas-seħħ tat-Trattat ta’ Adeżjoni tar-Repubblika Ċeka, l-Estonja, Ċipru, il-Latvja, il-Lituwanja, l-Ungerija, Malta, il-Polonja, l-iSlovenja u l-iSlovakkja.Magħmul fi Brussel, fid-29 ta’ Diċembru 2003.Ghall-KummissjoniFranz FischlerMembru tal-Kummissjoni[1] ĠU L 160, 26.06.99, p. 80. Ir-Regolament kif l-aħħar emendat mir-Regolament (KE) Nru 1783/2003 (ĠU L 270, 21.10.03, p. 70).[2] ĠU L 236, 23.09.03, p. 974.--------------------------------------------------L-ANNESSSostenn għal żvilupp rurali (2004 sa’ 2006)Allokazzjoni annwali(f'EUR miljuni) |Allokazzjoni iniżjali f'termini ta' prezzijiet korrenti || 2004 | 2005 | 2006 | 2004 sa' 2006 |Repubblika Ċeka | 163,3 | 182,0 | 197,5 | 542,8 |Estonja | 45,3 | 50,4 | 54,8 | 150,5 |Ċipru | 22,5 | 25,1 | 27,2 | 74,8 |Latvja | 98,7 | 110,0 | 119,4 | 328,1 |Lituwanja | 147,3 | 164,1 | 178,1 | 489,5 |Ungerija | 181,2 | 201,9 | 219,2 | 602,3 |Malta | 8,1 | 9,0 | 9,8 | 26,9 |Polonja | 862,4 | 961,0 | 1043,0 | 2866,4 |Slovenja | 84,7 | 94,4 | 102,5 | 281,6 |Slovakkja | 119,5 | 133,1 | 144,5 | 397,1 |--------------------------------------------------


title: Id-Deċiżjoni tal-Kunsill tal-25 ta'Awissu 2003 li tadotta miżuri li jikkonċernaw il-Liberja taħt l-Artikolu 96 tal-Ftehim ta' Sħubija ACP-KE fil-każ ta' urġenza speċjali

text:
Avviż Legali Importanti

|

32003D0631

Official Journal L 220 , 03/09/2003 P. 0003 - 0004

		Id-Deċiżjoni tal-Kunsilltal-25 ta'Awissu 2003li tadotta miżuri li jikkonċernaw il-Liberja taħt l-Artikolu 96 tal-Ftehim ta' Sħubija ACP-KE fil-każ ta' urġenza speċjali(2003/631/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabilixxi il-Komunità Ewropea, u b'mod partikolari t-tieni subparagrafu ta' l-Artikolu 300(2) tiegħu,Wara li kkunsidra l-Ftehim intern bejn ir-rappreżentanti tal-gvernijiet ta' l-Istati Membri li ltaqgħu fi ħdan il-Kunsill, fuq miżuri li għandhom jittieħdu u proċeduri li iridu jiġu kkunsidrati għall-implimentazzjoni tal-Ftehim ta' Sħubija [1] ACP-KE, u b'mod partikolari, l-Artikolu 3 tiegħu,Wara li kkunsidra l-proposta tal-Kummissjoni,Billi:(1) Id-Deċiżjoni tal-Kunsill Nru 2002/274/KE tal-25 ta' Marzu 2002 li tikkonkludi konsultazzjonijiet mal-Liberja taħt l-Artikoli 96 u 97 tal-Ftehim ta' Sħubija ACP-KE li jipprovdi għall-adozjoni ta' miżuri xierqa fi-sens ta' l-Artikolu 96(2)(ċ) u l-Artikolu 97(3) tal-Ftehim ta' Sħubija ACP-KE.(2) L-elementi essenzjali msemmija fl-Artikolu 9 tal-Ftehim ta' Sħubija ACP-KE għadhom qed jiġu miksura mill-Gvern tal-Liberja u l-kondizzjonijiet preżenti fil-Liberja ma jiżgurawx rispett għad-drittijiet tal-bniedem, prinċipji demokratiċi u l-istat tad-dritt.(3) Is-sitwazzjoni politika u ta' sigurta fil-Liberja iddeterjorat b'mod drammatiku mid-data ta' l-adozzjoni tad-deċiżjoni Nru 2002/274/KE [2] Din is-sitwazzjoni tikkostitwixxi għalhekk każ ta' urġenza speċjali fit-tifsira ta' l-Artikolu 96(2)(b) tal-Ftehim ta' Sħubija ACP-KE.(4) Huwa għalhekk neċessarju li ssir reviżjoni fuq il-kondizzjonijiet taħt liema fondi, ikkunsidrati għal-Liberja tista' tkun aċċessibli biex tkun tippermetti għajnuna lejn il-proċess ta' paċi fil-Liberja b'mod partikolari l-għajnuna possibbli għal operazzjonijiet ta' paċi, demobilizzazzjoni u integrazzjoni mill-ġdid fil-programm, bini ta' istituzzjonijiet u t-treġġigħ lura ta' strutturi demokratiċi,IDDEĊIEDA DAN LI ĠEJ:Artikolu 1Il-miżuri speċifikati fl-abbozz ta' l-ittra lill-Ministeru ta' l-Affarijiet Barranin tal-Liberja, mehmuża hawn taħt, huma hawnhekk addottati bħala miżuri xierqa fil-każ ta' urġenza speċjali fit-tifsira ta' l-Artikolu 96(2)(b) u (ċ) tal-Ftehim ta' Sħubija ACP-KE. Dawn il-miżuri għandhom jispiċċaw fil-31 ta' Diċembru 2004. Din id-data ma teskludix xi data ta' skadenza speċifika li tinsab fl-istrumenti finanzjarji koperti minn din id-Deċiżjoni.Artikolu 2Il-miżuri meħudin mill-Komunità li hemm referenza għalihom fl-Artikolu 2 tad-Deċiżjoni 2002/274/KE m'għandhomx japplikaw aktar mid-data tad-dħul fis-seħħ ta' din id-deċiżjoni.Ir-riżultat ta' din il-konsultazzjoni kif stabbilit fl-abbozz ta' l-ittra fl-anness ta' din id-deċiżjoni 2002/274/KE għandu jibqa bla effett.Artikolu 3Din id-deċiżjoni għandha tidħol fis-seħħ f'dik il-ġurnata meta tkun addottata.Artikolu 4Din id-Deċiżjoni għandha tkun ippublikata fil-Ġurnal Uffiċjali ta' l-Unjoni Ewropea.Magħmula fi Brussel, fil-25 Awissu 2003.F'isem il-KunsillIl-PresidentF. Frattini[1] ĠU L 317, 15.12.00, p. 376.[2] ĠU L 96, 13.04.02, p. 23.--------------------------------------------------ANNESSABBOZZ TA' L-ITTRA LIL-MINISTRU TA' L-AFFARIJIET BARRANIN TAL-LIBERJAH.E. Mr Monie CaptanMinistru ta' l-Affarijiet Barraninil-LiberjaGħażiż Ministru,L-Unjoni Ewropea hija profondament ikkonċernata fuq is-sitwazzjoni tas-sigurtà fil-pajjiż tiegħek u jixtieq jgħin fir-ritorn tal-paċi u l-istabbilita. Għandha għalhekk l-intenzjoni li tipprovdi għajnuna finanzjarja lill-operazzjoni ta' paċI fil-Liberja. L-Unjoni Ewropea tixtieq tforni fondi għsl-miżuri oħra biex takkumpanja il-proċess ta' paċi la darba ikunu waslu għal u iffirmaw Ftehim ta' paċi komprensiv.Il-komunità għandha għalhekk tiddeċiedi li jibdel il-miżuri kif muri fl-ittra No SGS 272745 tas-27 ta' Marzu 2002 bil-miżuri l-ġodda li ġejjin, motivati min-każ ta' urġenza speċjali fit-tifsira ta' l-Artikolu 96(2)(b) tal-Ftehim tal-Partijiet ACP-KE, fejn tidħol l-implimentazzjoni:- Segwitu regolari tista tkun żgurata permezz ta'djalogu politiku magħluq li jinvolvi l-preżidenza ta l-Unjoni Ewropea u l-Kummissjoni Ewropea, u reviżjonijiet politiċI kull sitt xhur,- implimentazzjoni ta' proġetti kurrenti mogħti l-fond taħt l-Artikolu 72 tal-Ftehim tal-Partijiet ACP-KE, li bħalissa jitla għal-EWR 25 miljun u għandu juri l-intenzjoni li jilqa l-bżonnijiet speċjali ta' persuni mitlufin, għandu jkompli,- Kontribuzzjoni ta' proġetti reġjonali, operazzjonijiet ta' natura umanitarja, koperazzjonijiet ta' kummerċ u preferenzi li għandhom x' jaqsmu mal-kummerċ ma humiex affetwati,- Għajnuna lill-istituzzjoni tippermetti l-implimentazzjoni ta' miżuri li l-mira tagħhom hi li twettaq obbligi mogħtija fil-konsultazzjonijiet ikunu provduti,- Kapitolu 1 ta' enness 4 sal-ACP-KE tal-Ftehim tal-partijiet huwa sospiż. Il-bilanċ li jibqa għal-Liberja mit-8 EDF għandu jkun disponibbli aktar il-quddiem għall-implimentazzjoni. Il-fondi għandhom isostnu il-proċess tal-paċi fil-Liberja li jinkludi l-għajnuna lill-operazzjoni taż-żamma tal-paċi fil-Liberja, demobilizzazzjoni u program ta'integrazzjoni mil-ġdid, bini ta' istituzzjonijiet u restawr effiċjenti ta' strutturi demokratiċi,- Notifika tad-9 allokazzjoni EDF għandha sseħħ ladarba l-Ftehim ta'paċi komprensiva jidħol fis-seħħ u l-partijiet firmatarji għal-Ftehim urew impenn biex jimplementaw il-Ftehim kif muri. Id-Deċiżjoni biex jinnotifika għandha ssir wara reviżjoni politika wara sitt xhur kif stabbilita fl-ewwel indent. Is-sospensjoni ta' l-ewwel Kapitolu ta' l-Anness 4 tal-Ftehim tal-Partijiet ACP-KE kif stabbilit fl-indent preċedenti ma għandux japplika għall-implimentazzjoni tad-9 allokazzjoni EDF,- Il-kummissjoni għandha tkompli teżerċita l-funzjoni ta' uffiċjali nazzjonali li jawtorizza min-naħa ta' dan ta' l-aħħar għall-implimentazzjoni fuq bilanċI li jibqgħu mit-8 EDF kif muri hawn fuq.L-Unjoni Ewropea għandha issegwi mil-viċin is-sitwazzjoni fil-Liberja. Aħna nipproponu li id-djalogu politiku għandha tkompli, fuq bażi ta' l-Artikolu 8 ta' l-Ftehim tal-Partijiet ACP-KE fuq il-bażi tar-riżultat fuq il-konsultazzjonijiet kif stabbiliti fl-ittra tagħna No SGS 272745 of 27 Marzu 2002.Dejjem tiegħek,Ghall-KummissjoniF'isem il-Kunsill--------------------------------------------------


title: 2009/901/KE: Deċiżjoni tal-Kunsill tat- 30 Novembru 2009 dwar il-konklużjoni tal-Ftehim bejn il-Komunità Ewropea u l-Federazzjoni ta’ Saint Kitts u Nevis dwar l-eżenzjoni mill-viża għal perjodu qasir

text:
               8.12.2009

               MT

               Il-Ġurnal Uffiċjali tal-Unjoni Ewropea

               L 321/43

         DEĊIŻJONI TAL-KUNSILL
   30 ta’ Novembru 2009
   dwar il-konklużjoni tal-Ftehim bejn il-Komunità Ewropea u l-Federazzjoni ta’ Saint Kitts u Nevis dwar l-eżenzjoni mill-viża għal perjodu qasir
   (2009/901/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-punt 2(b)(i) tal-Artikolu 62, flimkien mal-ewwel sentenza tal-ewwel subparagrafu tal-Artikolu 300(2) u l-ewwel subparagrafu tal-Artikolu 300(3) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               Il-Kummissjoni nnegozjat ftehim, f’isem il-Komunità Ewropea, mal-Federazzjoni ta’ Saint Kitts u Nevis dwar l-eżenzjoni mill-viża għal perjodu qasir (minn hawn 'il quddiem “il-Ftehim”).

               (2)

               Il-Ftehim ġie iffirmat, f'isem il-Komunità, fit-28 ta' Mejju 2009 u ġie applikat provviżorjament minn dik id-data, suġġett għall-konklużjoni tiegħu aktar tard, skont id-Deċiżjoni tal-Kunsill 2009/483/KE (2).

               (3)

               Il-Ftehim għandu jiġi approvat.

               (4)

               Il-Ftehim jistabbilixxi Kumitat Konġunt għall-ġestjoni tal-Ftehim, li għandu jadotta r-regoli ta' proċedura tiegħu. Huwa xieraq li jsir provvediment għal proċedura simplifikata għall-istabbiliment tal-pożizzjoni Komunitarja dwar l-adozzjoni ta' dawk ir-regoli ta' proċedura.

               (5)

               Skont l-Artikoli 1 u 2 tal-Protokoll dwar il-pożizzjoni tar-Renju Unit u l-Irlanda, anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, u, mingħajr preġudizzju għall-Artikolu 4 tal-imsemmi Protokoll, dawn l-Istati Membri mhumiex jieħdu sehem fl-adozzjoni ta’ din id-Deċiżjoni u mhumiex marbuta minnha jew suġġetti għall-applikazzjoni tagħha,

         IDDEĊIEDA KIF ĠEJ:
   Artikolu 1
   Il-Ftehim bejn il-Komunità Ewropea u l-Federazzjoni ta’ Saint Kitts u Nevis dwar l-eżenzjoni mill-viża għal perjodu qasir (3) huwa b'dan approvat f’isem il-Komunità.
   Artikolu 2
   Il-President tal-Kunsill għandu jagħti n-notifika pprovduta fl-Artikolu 8(1) tal-Ftehim (4).
   Artikolu 3
   Il-Komunità għandha tkun rappreżentata mill-Kummissjoni, megħjuna minn esperti mill-Istati Membri, fil-Kumitat Konġunt ta’ esperti stabbilit mill-Artikolu 6 tal-Ftehim.
   Artikolu 4
   Il-pożizzjoni tal-Komunità fi ħdan il-Kumitat Konġunt ta’ esperti dwar l-adozzjoni tar-regoli ta' proċedura tiegħu skont l-Artikolu 6(4) tal-Ftehim għandha tittieħed mill-Kummissjoni wara konsultazzjoni ma’ kumitat speċjali maħtur mill-Kunsill.
   Artikolu 5
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmul fi Brussell, it-30 ta’ Novembru 2009

            Għall-Kunsill

            Il-President

         B. ASK

      (1)  Opinjoni tal-20 ta' Ottubru 2009 (għadha mhijiex pubblikata fil-Ġurnal Uffiċjali).

      (2)  ĠU L 169, 30.6.2009, p. 37.

      (3)  Għat-test tal-Ftehim ara ĠU L 169, 30.6.2009, p. 38.

      (4)  Id-data tad-dħul fis-seħħ tal-Ftehim se tiġi ppubblikata f'Il-Ġurnal Uffiċjali tal-Unjoni Ewropea mis-Segretarju Ġenerali tal-Kunsill.